Summary: Moni lapsi ja nuori aloittaa tänäkin syksynä uudessa koulussa. Kolme koulua muuttanutta kertoo, mikä voi auttaa vaihdoksissa.

Joka vuosi monella lapsella ja nuorella on edessään kokonaan uuteen kouluun ja luokkaan sopeutuminen, esimerkiksi perheen muuton seurauksena.
 Mitä tunteita sosiaalisen ympäristön muuttuminen herättää, ja miten niistä voi selvitä?  Julia Koskiniemi ,  Jaakko Pohjolainen  ja  Jari Mäkäläinen  kertovat kokemuksen tuomalla asiantuntijuudella omat vinkkinsä lapselle ja nuorelle haastavassa tilanteessa.
  ”On todella vaikeaa edes kuvitella, millaista elämä olisi, jos olisin jäänyt tänne”, Julia Koskiniemi pohti Tammelan koulun pihassa.  Hilma Toivonen / Yle
 Julia Koskiniemi, 22: Syntymäpäiväjuhlilta porukoihin
 Julia Koskiniemi kävi ala-asteensa kolmessa eri koulussa. Ensimmäinen luokka meni Tammelan koulussa Tampereella, jonka jälkeen Koskiniemi muutti äitinsä mukana Ylöjärvelle. Neljännellä luokalla tuli taas muutto takaisin Tampereelle Raholan kouluun.
 – Eivät ne silloin olleet kovin vaikeita tai raskaita kokemuksia. Taisin suhtautua muutoksiin silloin vain asioina, jotka oli pakko tehdä. En punninnut vaihtoehtoja.
 Yksi koulun vaihto jäi kuitenkin erityisen positiivisesti mieleen. Ylöjärveltä Tampereelle muuttaessaan Koskiniemi pääsi tutustumaan uuteen luokkaansa yhtenä päivänä jo loppukeväästä, vaikka koulu alkoi vasta syksyllä. Samana kesänä yhden tulevan luokkalaisen äiti oli etsinyt Koskiniemen äidin yhteystiedot ja pyytänyt luokan uuden tytön tyttärensä synttäreille.
 – Luokkaan tutustuminen etukäteen ja synttärit helpottivat ihan valtavasti koulun aloitusta. Kun koulu syksyllä alkoi, minulla oli jo vähän niin kuin kavereita luokalla.
 Olen ehkä tiedostamattani sisäistänyt, että helpoimmalla pääsee, kun on mieliksi.  Julia Koskiniemi
 Vaikka ensimmäiset päivät ovat olleet jännittäviä, uusista kouluista on aina löytynyt ystäviä. Koskiniemi uskoo, että kouluvaihdosten myötä hän on kehittänyt matalamman kynnyksen tutustua uusiin ihmisiin.
 – Samaan liittyy varmaan vähän negatiivinenkin kaikkien miellyttämisen tarve. En joskus sano ääneen mielipidettäni, sillä olen ehkä tiedostamattani sisäistänyt, että helpoimmalla pääsee, kun on mieliksi. Kun on tullut niin monta kertaa uutena tyyppinä luokkaan, sitä on halunnut antaa erityisen hyvän ensivaikutelman saadakseen kavereita.
 Koskiniemi uskoo, että olisi hyvin erilainen ihminen, jos olisi jäänyt vain yhteen ja samaan kaveriporukkaan. Muuttaminen on mahdollistanut laajat kaverisuhteet jo ala-asteelta lähtien, ja ympärillä on ollut aina paljon ihmisiä.
 – Lapsuudessa ja nuoruudessa kaverisuhteilla on valtava painoarvo, ja kavereilta otetaan hirveästi vaikutteita. On todennäköistä, että olisin päätynyt tekemään erilaiset valinnat esimerkiksi lukion ja koulupaikkojen suhteen, jos olisin ollut vain yhdessä paikassa aina.
 Tänä syksynä uudessa koulussa aloittavalle lapselle ja nuorelle Julialla on selvä viesti:
 – Tämä on kauhea klisee, mutta mene vain omana itsenäsi, se on paras mitä voit antaa. Ja kyllä se riittää. Siihen voi koittaa suhtautua uutena seikkailuna, joka avaa taas uusia mahdollisuuksia ja opettaa uusia asioita.
 Näkymä Kissanmaan ala-asteen pääoven ikkunoista sisään oli samanlainen kuin Jari Mäkäläisen lapsuudessa. Hilma Toivonen / Yle
 Jari Mäkäläinen, 25: Sydän jäi Tampereelle
 Tamperelainen Jari Mäkäläinen koki suurimmat muutokset koulutiellään jo ala-asteen aikana. Ensimmäisestä kolmanteen luokkaan hän kävi koulua Savonlinnassa. Neljännellä luokalla tuli eteen muutto Tampereelle, sillä äiti oli saanut määräaikaisen työpaikan.
 Vielä muuttoautossa Mäkäläinen muistaa itkeneensä pettymyksestä äidilleen, mutta pettymys vaihtuikin nopeasti iloksi.
 – Tampereelle muuttaessa kaikki vain loksahtikin kohdilleen. Koulussa oli kivaa ja löysin ystäviä, jotka ovat vielä edelleen elämässä läheisiä ja tärkeitä. Elin oikeastaan lapsuuteni parhaat vuodet Tampereella. Tuntui, että olin löytänyt oman paikkani.
 Riemu loppui kuitenkin nopeasti. Viidennen luokan jouluna poika ja äiti pakkasivat muuttoauton ja lähtivät Mikkeliin, jossa Mäkäläinen oli lukion loppuun asti. Mikkeli tuntui välitilalta: Hän tunsi, että oli Savonlinnasta kotoisin ja jättänyt sydämensä Tampereelle.
 – Tuntui pahalta, että niin pian tuli taas uusi muutos, joka ei sitten tuntunutkaan yhtään niin hyvältä, Mäkäläinen sanoo.
 – Koko ajan oli sellainen olo, että on väärässä kaupungissa, ihan lukion loppuun asti. Samanlaista tunnetta siitä, että tuntuu olevan siellä missä kuuluu ja aidosti kotonaan, ei välttämättä missään vaiheessa enää tullut.
 Kesken kouluvuoden mukaan hyppääminen ja kaupungin vieraus lisäsivät vaikeutta sopeutua. Mäkäläinen näkee, että sopeutumista voi auttaa mahdollisuus viettää aikaa uudessa kaupungissa ennen koulun alkua. Lapselle tuo turvaa, kun tuntee jo vähän uusia kulmia.
 Eteeni on tullut sellaisia mahdollisuuksia, joita ei samassa paikassa pysyessä olisi luultavasti koskaan tullut.  Jari Mäkäläinen
 Mäkäläinen uskoo kouluvaihdosten muuttaneen häntä ihmisenä paljon.
 – Jouduin totuttautumaan uusiin ympäristöihin ja vähän pakonkin edessä tutustumaan uusiin ihmisiin. Se on avartanut maailmankuvaa ja tehnyt minusta paljon rohkeamman ja avoimemman ihmisen. Eteeni on myös tullut sellaisia mahdollisuuksia, joita ei samassa paikassa pysyessä olisi luultavasti koskaan tullut.
 Myös unelma Tampereesta on vihdoin toteutunut.
 – Vannoin Mikkeliin muuttaessamme, taas kerran auton takapenkillä itkien, että tulen takaisin Tampereelle asumaan vielä joku päivä. Kun oli aika hakea yliopistoon, minulla oli yksi selkeä ykkösvaihtoehto kaupungiksi. Olen todella onnellinen, että pääsin tänne opiskelemaan ja olen ollut onnellinen kyllä sen jälkeenkin täällä.
 Jaakko Pohjolainen rakastaa maalla oloa ja rauhaa, mutta on kiitollinen vähän isompaan kaupunkiin muutosta lukioikäisenä. Hilma Toivonen / Yle
 Jaakko Pohjolainen, 25: Masennuksen kautta omanlaisiin piireihin
 Tamperelainen Jaakko Pohjolainen koki vaikeimman muutoksen lukioikäisenä. Ensimmäisen kerran koulu vaihtui jo neljännen ja viidennen luokan taitteessa, kun hän muutti äitinsä kanssa Hirvihaarasta muutaman kilometrin päähän Mäntsälän keskustaan.
 Yläasteella seitsemännen luokan jälkeen luokkia hajotettiin ja Pohjolainen siirrettiin uuteen porukkaan.
 Hän muistaa ala- ja yläasteen muutokset kuitenkin melko kevyinä kokemuksina. Paikkakunta oli edelleen sama ja vähintäänkin tuttuja oli jokaisella uudella luokalla. Lapsena Pohjolaiselle oli melko mutkatonta saada uusia ystäviä.
  Näin jälkeenpäin ajateltuna tajuan, että masennuin silloin.  Jaakko Pohjolainen
 Raskain muutos oli siirtyminen kesken lukion ensimmäisen lukuvuoden Tampereelle Kaarilan lukioon. Kaupunki oli ensimmäistä kertaa täysin uusi ja vieras, ja Pohjolaisesta tuntui, että koko vanha elämä täytyi jättää. Jalkapallojoukkue, kaveripiirit ja silloinen tyttöystävä jäivät kaikki Mäntsälään.
 – Näin jälkeenpäin ajateltuna tajuan, että masennuin silloin. Vetäydyin aluksi omaan kuoreeni, jäin vellomaan joihinkin synkkiin olotiloihini. En yrittänyt kovin aktiivisesti tutustua uusiin ihmisiin.. Jalkapalloharrastuskin jäi, kun energiaa ja motivaatiota ei riittänyt uuden joukkueen etsimiseen uudesta kaupungista.
 Oman paikan löytyminen Tampereella otti aikansa. Pikkuhiljaa Pohjolainen kuitenkin alkoi tutustua ihmisiin. Hän oppi tunnistamaan koulussa tyyppejä, joiden kanssa todella haluaa viettää aikaa.
 Uusi kaveriporukka tuntuikin paremmalta kuin mikään aiemmin.   Jaakko Pohjolainen
 – Lopulta päädyin mielenkiintoisiin ja todella omanhenkisiin piireihin, joka on johtanut ajattelun ja maailmankuvan laajenemiseen. Yhtäkkiä minulla oli tilaa olla oma itseni ja kehittää uusia puolia itsessä. Uusi kaveriporukka tuntuikin paremmalta kuin mikään aiemmin. Vietän edelleen aikaa samojen tyyppien kanssa.
 Nyt lukiota vaihtavia nuoria Pohjolainen kannustaa olemaan oma itsensä.
 – Tein itse esimerkiksi sitä, että poltin röökiä ihan vain tutustuakseni ihmisiin tupakkapaikalla, vaikka en halunnut oikeasti polttaa. Ei siinä pidemmän päälle ollut mitään järkeä. Jos voisin, kehottaisin nuorta itseäni myös jatkamaan urheilua ja jalkapalloa. Fyysinen passiivisuus pahensi selkeästi oloa entisestään.
 Pohjolainen uskoo, että jokainen koulua vaihtava voi myös hyötyä luovasta tekemisestä, sillä se antaa väylän kanavoida mitä ikinä tunteita nouseekaan pintaan. Hän löysi intohimon valokuvaamiseen vasta lukion jälkeen, mutta uskoo, että siitä olisi voinut löytyä suurta apua.
 Lähipiiriä Pohjolainen kannustaa panostamaan vapaa-ajan tekemiseen.
 – Parhaassa tapauksessa omalla toiminnalla voi kannustaa nuorta pysymään aktiivisena. Tosin ei se tietenkään aina ole helppoa. Olin esimerkiksi itse niin kapinoiva teini, ettei äidillä ollut siihen hirveästi sanomista.
 Jaakko muistaa olleensa lukion alussa vihainen äidilleen muutosta, ja purkaneensa sen vuoksi pahaa oloaan kapinoimalla. Nyt hän myöntää, ettei äiti ansainnut sellaista asennetta.
 Muutos vaatii aikaa
 Tampereen Ylioppilaiden terveydenhoitosäätiön psykologi  Mikko-Juhani Korpelan  mielestä mitään yleispäteviä totuuksia koulun vaihtamisesta ei voi antaa.
 – Yhteistä tilanteille on vain se, että siirtymät ovat nuorelle usein isoja ja mietityttäviä asioita, mutta reaktiot ja vaikutukset ovat todella yksilökohtaisia.
 Korpela korostaa, että nuoruuteen kuuluu normaalina osana erilaisia haasteita, jotka muuttuvat nuoruuden eri vaiheissa, ja mahdollistavat sen, että lapsesta tulee aikuinen.
 – Mutta kyllähän se, kun vaihtaa kaupunkia tai vaikka ihan vain luokkaa, tuo ihan merkittävän lisähaasteen siihen kaikkeen muuhun nuoruuden kuormittavuuteen, Korpela toteaa.
 Hän korostaa, että muuttaminen laittaa nuoren vähän väkisinkin uuden oppimisen äärelle.
 Tutustuminen ottaa oman aikansa. Syvät ystävyyssuhteet eivät muodostu vielä kahdessa viikossa.  Mikko-Juhani Korpela
 – Kun pystyy kohtaamaan tällaisia oppimisen haasteita, se yleensä synnyttää uusia voimavaroja ja työkaluja, joilla pärjätä muutoksissa myös myöhemmin elämässä. Ja muutoksia tulee aina.
 Uudessa koulussa aloittavan vanhemmille ja lähipiirille Korpela suosittelee aitoa ja avointa kuuntelua.
 – On parempi kuunnella kuin antaa kauheasti vinkkejä siitä, miten sopeutua. Olisi hyvä vaalia sellaista kiinnostunutta mutta ei liian tietävää asennetta yrittää ymmärtää, mitä asiat juuri nuoren elämäntilanteessa tarkoittaa. Nuorelle olisi hyvä luoda käsitys, että on tosi ookoo puhua tunteista ja myös tuntea niitä.
 Korpela muistuttaisi nyt uutta koulua aloittavaa nuorta pysymään kärsivällisenä.
 – Tutustuminen ottaa oman aikansa. Syvät ystävyyssuhteet eivät muodostu vielä kahdessa viikossa. Yleensä kuitenkin, jos menee säännöllisesti mukaan juttuihin ja ilmestyy ylipäätään paikalle, tutustuminen tapahtuu väistämättä. On hyvä antaa itselle aikaa etsiä myös rauhassa niitä ihmisiä, joiden kanssa on hyvä olla ja tehdä juttuja, jotka ovat itselle oikeasti kivoja. Mitään ei kannata liikaa pakottaa.
 Hän toteaa vielä, että negatiivisillekin tunteille kannattaa uskaltaa antaa tilaa ja pitää mielessä, että tunteet eivät ole hyviä tai huonoja, vaan ihan vain tunteita, ja niillä on usein jokin tärkeä viesti tuotavanaan.
 Uuteen luokkaan ja paikkakuntaan sopeutuminen ei  ole ollut aina helppoa, mutta yksi asia yhdistää kaikkia haastateltavia: kokemus siitä, että muuttaminen uusiin paikkoihin on antanut tärkeitä oppeja elämään ja vienyt lopulta juuri oikeaan suuntaan.  Hilma Toivonen / Yle
 Millaisia ajatuksia juttu herätti? Voit keskustella aiheesta kello 22. asti.

Julia Koskiniemi, 22, vaihtoi lapsena koulua parin vuoden välein: "Synttärit helpottivat valtavasti" – nuoret kertovat, miten muutoista selviää


Summary: Lue tästä päivän puheenaiheet lyhyesti. Voit säätää Uutisvahdissa Herätys-ilmoituksia asetuksista.

Ylen mittaus: Hallituspuolueiden kannatus nousussa
 Viiden hallituspuolueen yhteenlaskettu kannatus kääntyi  Ylen kyselyssä , kun vihreiden suosio jatkoi kasvussa ja keskustan romahdus osoitti laantumisen merkkejä. Ylen kannatuskyselyn ykkösenä jatkaa perussuomalaiset.
 Mitä Yhdysvallat saa aikaan uusilla Venezuela-pakotteilla?
 Yhdysvaltain Venezuela-pakotteet ovat tähän asti kohdistuneet lähinnä maan itsevaltaisen johtajan,  Nicolás Maduron  lähipiiriin. Alkuviikolla presidentti  Donald Trumpin  hallinto jäädytti kaikki Venezuelan hallinnon varat, mikä iskee suoraan maan öljytuloihin. Se puolestaan  kurjistaa entisestään . Silti presidentti Maduron eroa voidaan joutua odottamaan pitkään.
 Ihmiset jonottivat juomavettä Caracasissa, Venezuelassa maaliskuussa. Yuri Cortez / AFP
 Moni lapsi ja nuori aloittaa uudessa koulussa – Nuoret kertovat, miten siitä selviää
 Julia Koskiniemi  vaihtoi lapsena koulua parin vuoden välein. Hän ja kaksi muuta nuorta aikuista kertovat, millaisia tunteita sosiaalisen ympäristön muuttuminen heissä herätti ja  miten he selvisivät .
 Jari Mäkäläinen keinumassa entisen koulunsa Kissanmaan ala-asteen pihalla. Hilma Toivonen / Yle
 Liikenteen ja teollisuuden päästöjen hillitseminen ei pysäytä ilmastonmuutosta
 Tänään torstaina julkaistaan  IPCC:n tuore raportti , jossa on madonlukuja siitä, miten vastuuttomasti ihmiskunta käyttää planeettaansa muun muassa ruoantuotannossa. Raportin keskiössä ovat maan ja metsien käytön vaikutukset ilmastonmuutokseen.
 Raportin keskiössä ovat maan ja metsien käytön vaikutukset ilmastonmuutokseen.  Esimerkiksi tällä entisen sademetsän alueella Brasilian Parassa laiduntaa nyt karjaa. AOP
 Sade- ja ukkoskuuroja etelässä ja lännessä
 Sää jatkuu edellispäivien kaltaisena. Maan länsiosassa tulee yleisesti sade- tai ukkoskuuroja. Paikoin voi sataa rankasti, yli 20 mm tunnissa. Kuurojen lomassa aurinko pääsee paistamaan ja idässä on paikoin selkeää. Lue lisää säästä  Ylen sääsivuilta .
 Kerttu Kotakorpi / yle

Herätys: Hallituspuolueet myötätuulessa, Venezuela-pakotteet kurjistavat, kuinka selviytyä koulun aloittamisesta


Summary: Yhdysvallat on lisännyt Venezuelalle uusia pakotteita.

Yhdysvaltain presidentti  Donald Trump  ilmoitti maanantaina jäädyttävänsä kaikki Venezuelan hallinnon varat.
 Yhdysvallat on asettanut Venezuelalle pakotteita aiemminkin, mutta ne ovat koskeneet vain osaa maan ylimmästä johdosta.
 Siksi uudet, laajemmat pakotteet kurjistavat maan romahtanutta taloutta entisestään.
 Yöllä Suomen aikaa Venezuelan johto ilmoitti keskeyttävänsä neuvottelut opposition kanssa Yhdysvaltojen määräämien pakotteiden vuoksi.
 Venezuelalla on maailman suurimmat öljyvarat, ja Yhdysvallat on ollut sen tärkein kauppakumppani  Nicolás Maduron  diktatuurista huolimatta.
 Venezuelalaisen riippumattoman tilastokeskus Datanálisin johtajan  Luis Vicente Leónin  mukaan pakotteet vaikuttavat myös hallinnon mahdollisuuksiin tehdä kauppaa muiden maiden kanssa.
 – Muut tärkeät kauppakumppanit, kuten Intia, eivät välttämättä enää uskalla tehdä kauppaa Venezuelan kanssa, koska ne pelkäävät Yhdysvaltojen reaktiota, Leon vastaa pikaviestillä Ylelle.
 New York Timesin haastatteleman  Columbian yliopiston professori  Richard Nephewin  mukaanvaikutukset eivät sen sijaan välttämättä vaikuta Venezuelan nykytilanteeseen merkittävästi.
 – Ne (pakotteet) ovat ennemminkin koiran haukahdus kuin puraisu, kommentoi  Nephew .
 Hän muistuttaa, että kyseessä ei ole kauppasaarto, koska pakotteet eivät koske kaikkia venezuelalaisia, vaan ne kieltävät kaupanteon ainoastaan maan hallinnon kanssa.
 Vaikutukset yltävät yksityiselle sektorille
 Venezuelan presidentti Nicolas Maduro. Marcelo Garcia / AFP
 Leónin mukaan kuitenkin myös yksityinen sektori kärsii.
 Hän muistuttaa, että Venezuelassa on enää vain kourallinen yksityisiä yrityksiä, jotka nekin ovat yleensä tavalla tai toisella riippuvaisia hallinnosta.
 Sosialistihallinto on ottanut valtion haltuun lukuisia yrityksiä, jotka on sittemmin lakkautettu toimimattomina.
 Siksi yritysten on yritettävä pitää usein yllä edes jonkinlaisia suhteita hallintoon, mikäli ne haluavat jatkaa toimintaansa.
 León ei pidä myöskään itsestään selvänä, että pakotteiden avulla Maduro saadaan syöstyä vallasta.
 –Yhdysvallat on asettanut pakotteita myös muun muassa Iranille, Kuuballe ja Pohjois-Korealle. Niiden johtajia ei kuitenkaan ole pakotteiden avulla saatu syrjäytettyä.
 Madurolla edelleen sotilaiden tuki
 Venezuelan armeija ja opposition kannattajat ottivat yhteen Caracasin kaduilla vappuaattona. Federico Parra  / AFP
 Pakotteet eivät tulleet yllätyksenä, sillä Trump tukee presidentiksi julistautunutta Venezuelan syrjäytetyn parlamentin puhemiestä  Juan Guaidóa .
 Myös muut länsimaat ovat tunnustaneet Guaidón Suomi mukaan lukien.
 Guaidó on luvannut pitää maassa vaalit, mikäli Maduron syrjäyttäminen onnistuu.
 Hän on luvannut myös armahtaa Maduron joukoissa työskentelevät sotilaat, mikäli he kääntävät selkänsä Madurolle.
 Toistaiseksi Madurolla on armeijan tuki, vaikka viimeisen vuoden aikana sotilaita on loikannut esimerkiksi Kolumbiaan.
 Suurvaltojen pelinappula
 Venäjä tukee Venezuelan kriisissä Nicólas Maduroa. Toukokuun alussa Venezuelan ulkoministeri Jorge Arreaza tapasi Moskovassa Venäjän ulkoministerin Sergei Lavrovin.  Sergei Ilnitsky / EPA-EFE
 Venezuelan vienti on tällä hetkellä alhaisimmalla tasolla sitten 1950-luvun ja maa on ollut jo pitkään riippuvainen Venäjän ja Kiinan myöntämistä lainoista.
 Lainojen takaamiseksi Venezuela on luvannut jo suuren osan maan öljyvaroista. Öljyn vuoksi Venezuelasta on tullut pelinappula Yhdysvaltojen, Venäjän ja Kiinan välisissä kiistoissa.
 Yksi hallinnon tärkeimmistä tulonlähteistä on myös huumekauppa.
 Vastikään Yhdysvaltain maahanmuuttoviranomaiset lisäsivät Venezuelan teollisuusministerin ja maan entisen varapresidentin  Tareck El Aissamin  etsityimpien rikollisten listalle.
 Yhdysvaltojen mukaan Aissamilla  on ollut merkittävä rooli kansainvälisessä huumekaupassa.
 Humanitaarinen katastrofi uhkaa
 Venezuelan talouskurimus on pahentunut sen jälkeen, kun  Hugo Chávezin  seuraajasta Nicolás Madurosta tuli presidentti vuonna 2013.
 Maan valuutta bolivar on ollut jo pitkään käytännössä arvoton.
 Datanálisis-tilastoyhtiön mukaan lähes joka kolmas venezuelalainen tarvitsee ulkomaisia rahalähetyksiä elääkseen.
 YK:n raportin mukaan Venezuelan  joukot ovat surmanneet lähes 7 000 ihmistä viimeisen puolentoista vuoden aikana . Lisäksi tuhansia on kuollut lääkkeiden ja hoidon puutteeseen sekä aliravitsemukseen.
 YK on varoittanut maan olevan lähellä humanitaarista katastrofia.
 Ihmiset jonottivat juomavettä Caracasissa, Venezuelassa maaliskuussa. Yuri Cortez / AFP
 Venezuelan tuonti asukasta kohden on jo laskenut alhaisimmalle tasolle 1950-luvun jälkeen. Maan tuonti oli huhtikuussa vain 303 miljoonaa dollaria, mikä on 92 prosenttia vähemmän kuin vuotta aiemmin.
 Kansainvälisen valuuttarahaston mukaan Venezuelan talouden ennustetaan laskevan 35 prosenttia tänä vuonna.
 Tämän vuoden loppuun mennessä maan bruttokansantuote on supistunut kahdella kolmasosalla vuodesta 2013.
 Lue myös:
 Yle Venezuelassa: Caracasilaisessa slummissa asuva Luis uskoi ennen sosialismiin, nyt hän marssii opposition riveissä
 "Vallanvaihtoa ei ole Venezuelassa näkyvissä, on vain kasvavaa kurjuutta." – Toimittaja Pertti Pesonen ja professori Teivo Teivainen vastasivat yleisön kysymyksiin

Onko Venezuela uusi Kuuba? Pakotteet kurittavat kansalaisia, mutta niiden avulla ei välttämättä saada syrjäytettyä diktaattoria


Summary: Tänään torstaina julkaistaan kansainvälisen ilmastonmuutospaneelin IPCC:n tuhatsivuinen raportti, jossa on madonlukuja siitä, miten vastuuttomasti ihmiskunta käyttää planeettaansa muun muassa ruoantuotannossa.

Ilmastonmuutos ei ole pysäytettävissä keskittymällä vain liikenteen ja teollisuuden päästöihin, vaan aiempaa enemmän huomiota on kiinnitettävä myös ruokaketjuun ja muuhun maankäyttöön, kehottavat kansainvälisestä ilmastoraportista vuotaneet tiedot.
 Hallitusten välisen ilmastonmuutospaneelin IPCC:n tehtävä on analysoida tutkijoilta saatua runsasta tietoa poliittisten päättäjien käyttöön. IPPC viimeisteli tuhatsivuisen raporttinsa tällä viikolla Genevessä Sveitsissä, ja tulokset julkaistaan torstaina aamupäivällä.
 Raportin keskiössä ovat maan ja metsien käytön vaikutukset ilmastonmuutokseen. Luonnoksesta saatujen tietojen mukaan raportti painottaa, että näihin vaikutuksiin ja niiden pahenemiseen ei ole kiinnitetty kylliksi huomiota ilmastomuutoskeskustelussa.
 Ihmiskunta hyödyntää jo miltei kolmea neljäsosaa maapallon jäättömästä maapinta-alasta. Maa- ja metsätaloudesta ja muusta maankäytöstä tulee lähes neljäsosa kasvihuonekaasupäästöistä.
 Puolet metaanipäästöistä on peräisin märehtivästä karjasta ja riisipelloilta, ja sademetsien kaataminen ja turpeennosto aiheuttavat huomattavaa lisää hiilidioksidipäästöihin.
 Suomalaiskommentteja myöhemmin tänään
 IPCC:n raportista vuotaneet tiedot maalaavat tulevaisuudesta erittäin synkän kuvan, ellei maankäytössä nopeasti siirrytä vastuullisuuteen.
 Jos meno jatkuu nykyisellään, metsien hiilinieluja häviää ja maaperä köyhtyy yhä nopeammin eli päästöjen hillitsijöistä tulee entistä useammin niiden aiheuttajia. Siinä tapauksessa lämpötilojen nousua on mahdoton rajoittaa tavoitteiden mukaisesti, IPCC toteaa.
 Se varoittaa noidankehästä, jossa ongelmat pahenevat ennestään, kun sään ääri-ilmiöistä tulee ilmastonmuutoksen vuoksi yhä voimakkaampia ja useammin toistuvia.
 Tämän kesän mittaustiedot antavat tuoretta pohjaa IPCC:n varoituksille. Heinäkuun äärilukemia olivat muun muassa Euroopan helleaallon lämpötilat, jotka ylittivät edellisen aallon 1,5–3 asteella, sekä arktisten alueiden jääpeitteen supistuminen pienimmilleen.
 Raportti julkaistaan kello 11. Yle kertoo sen jälkeen lisää raportin sisällöstä sekä sen kommentoinnista niin Suomessa kuin ulkomailla.

Ilmastoraportista vuotaneet tiedot ovat synkkää luettavaa – Maankäytön vaikutukset ilmastonmuutokseen ovat valtavat


Summary: SDP:tä vuosia vaivannut kannatuksen kesäpudotus teki tänä suvena paluun, puolueen suosio oli kesällä alkuvuotta alempana.

Viiden hallituspuolueen yhteenlaskettu kannatus kääntyi Ylen kyselyssä ensimmäistä kertaa nousuun, kun vihreiden suosio jatkoi kasvussa ja keskustan romahdus osoitti laantumisen merkkejä.
 – Hallituspuolueiden yhteenlaskettu kannatus on nyt 57 prosenttia. Hallituksella on mandaatti hallita, tiivistää tutkimusjohtaja  Tuomo Turja  kyselyn tehneestä Taloustutkimuksesta.
 Näin kannatusmittaus tehtiin Taloustutkimus haastatteli 2451 ihmistä. Haastattelut tehtiin 8.7.–6.8.2019. Puoluekantansa kertoi 1749 vastaajaa. Tulosten virhemarginaali on +/- 2,0 prosenttiyksikköä.
 Kannatuskyselyissä on nähty viime vuosina rajuja heilahteluja, mutta suurimpien oppositiopuolueiden kannatus on pysynyt viime kuukaudet hyvin tasaisena.
 Ylen kyselyn ykkösenä jatkaa perussuomalaiset, joka nousi johtopaikalle keväällä eduskuntavaalien jälkeen. Perussuomalaisten suosio oli heinä-elokuussa 19,6 prosenttia, eli lähes samoissa lukemissa kuin kahtena edellisenä kuukautena.
 Myös kakkospaikkaa pitävän kokoomuksen kannatus osoitti vakiintumisen merkkejä. Kesän molemmat mittaukset näyttävät kannatukseksi 16,8 prosenttia.
 Tuomo Turja sanoo, että perussuomalaiset vahvisti asemaansa suurimpana työväenpuolueena, mutta tällä mittausjaksolla kannatus yrittäjien keskuudessa laski. Kokoomus nousi selvästi yrittäjien ykköspuolueeksi.
 Vihreät herättäneet nukkuvia
 Hallituspuolueista suosiotaan on nostanut viime kuukaudet vihreät, jonka kannatus kohosi heinä-elokuussa 15,1 prosenttiin. Nousua kesäkuusta on 0,8 prosenttiyksikköä.
 Turjan mukaan suurin vihreiden kannatuksen lisäys tulee nukkuvien puolueesta, mutta myös vasemmistopuolueista ja kokoomuksen liberaalilta laidalta.
 Keskustan suosio puolestaan oikeni 0,9 prosenttiyksiköllä 12,6 prosenttiin kesäkuisen ennätysalhaisen pohjakosketuksen jälkeen.
 – Pohja on nyt saavutettu, mutta siellä ollaan edelleen. Keskustan pohjakannatus näyttää olevan noin 12 prosenttia, Turja sanoo.
 Eduskuntavaalien jälkeen erityisesti keskustaa äänestäneet ovat olleet epävarmoja puoluekannastaan, mutta nyt keskustalaiset eivät Turjan mukaan enää eroa muiden viiden suurimman puolueen kannattajista.
 Turjan mukaan osa keskustaa vaaleissa äänestäneistä on palannut takaisin vaalitappion ja kenttää hämmentäneen puolueen hallitukseen lähdön jälkeen. Elpyminen on peräisin keskustan peruskannatusalueilta.
 Turja sanoo, että ainakaan viikkokohtaisten kannatuslukujen perusteella keskustan puheenjohtajakisa ei vielä näy puolueen kannatuksessa.
 Kaikki Ylen heinäkuun kannatuskyselyn muutokset mahtuvat mittauksen virhemarginaaliin.
 SDP:n suosio pudonnut usein kesäkuukausina
 Myös pääministeripuolue SDP:n kevään eduskuntavaaleista asti jatkunut alamäki näytti pysähtyneen. Kannatus oli mittauksen perusteella 16,3 prosenttia, eli lähes sama kuin kesäkuussa.
 Tuoreet kesän lukemat kuitenkin vihjaavat, että puoluetta aiemmin vaivannut kannatuksen kesäpudotus on tehnyt taas paluun. SDP:n kannatus kävi Ylen kyselyssä vuosina 2013–2017 alimmissa lukemissa aina yhtenä kesäkuukausista.
 Taloustutkimuksen Turjan mukaan demareille on käynyt jostain syystä kesällä usein niin, että puolueen kutsu ei ole tavoittanut ydinkannattajajoukkoa eli työväestöä ja toimihenkilöitä, mistä oli kyse myös tämän vuoden heinäkuussa. Maantieteellisesti lasku on tapahtunut Turjan mukaan usein SDP:lle tärkeässä Länsi-Suomessa sekä maakuntakeskuksissa.
 SDP:n puheenjohtaja  Antti Rinne  selitti kannatuslaskua elokuussa 2016 sillä, että kesällä hallituksella on enemmän mahdollisuuksia olla julkisuudessa ministerien kautta. Hallituksen pääpuolueelle sama selitys ei enää päde.
 Tuoreessa mittauksessa näkyy Turjan mukaan myös vaalien jälkeen toistuva, tyypillinen ilmiö.
 – Kesän aikana varmuus puoluekannasta alkaa laskea. Se oli lähellä 80 prosenttia vaalien jälkeen ja nyt noin 71 prosenttia, Turja selittää.
 – Vaalien jälkeen ihmiset ilmoittavat puoluekantansa aktiivisesti, mutta uskoisin, että syksyn mittaan epävarmuus äänestäjien keskuudessa lisääntyy.
 Turja ennakoi, että muutokset puolueiden kannatuksessa lisääntyvät syksyllä, hiljaisen kesän jälkeen.

Ylen mittaus: Hallituspuolueiden suosio nousi ensi kertaa, keskusta pääsi aallonpohjasta


Hallitus suunnittelee merkittävää uudistusta koulunaloituksen pehmentämiseksi.
 Uutissuomalaisen  mukaan hallitus aikoo niputtaa esikoululaiset sekä ykkös- ja kakkosluokkalaiset samaan kokonaisuuteen, jonka sisällä opettajat voivat antaa samanikäisillekin lapsille erilaista opetusta tarpeen mukaan.
 Hallitusohjelmassa on kirjaus, jonka mukaan esiopetuksesta ja perusopetuksen kahdesta ensimmäisestä vuosiluokasta muodostetaan nykyistä yhtenäisempi kokonaisuus. Opetusministeri  Li Anderssonin  (vas.) mukaan suunnitelman tarkka toteutustapa ei vielä ole selvillä.
 Anderssonin mukaan mahdollisuus järjestää esi- ja perusopetusta joustavasti samassa ryhmässä on tärkeää etenkin pienillä paikkakunnilla, joissa ikäluokat ovat pieniä.
 – Oppilaiden osaamisessa etenkin näinä varhaisina vuosina on paljon vaihtelua jo luonnolliseen kehitykseenkin liittyen, lisäksi osalla voi olla kehitykseen liittyviä erityisvaikeuksia, Andersson sanoo.
 Uudistuksen toivotaan vähentävän koulun aloitukseen liittyviä sopeutumisvaikeuksia. Koulun alkua lykkää vuosittain runsaat sata lasta.

Uutissuomalainen: Hallitus on niputtamassa eskarin ja ykkös- ja kakkosluokan samaan kokonaisuuteen


Summary: Raskasta ja huonopalkkaista työtä kanajalostustehtailla tekevät lähinnä Latinalaisesta Amerikasta kotoisin olevat siirtolaiset, jotka ovat valmiita ottamaan vastaan lähes minkä tahansa työpaikan.

Yhdysvaltain siirtolaisviranomaiset ovat tehneet ratsioita seitsemään eri kananjalostustehtaaseen Mississippissä etsiessään Yhdysvalloissa laittomasti eläviä siirtolaisia. Pidätetyksi joutui 680, pääosin Latinalaisesta Amerikasta kotoisin olevaa työntekijää. Kyseessä on suurin siirtolaisten joukkopidätys vuosikymmeniin.
 Noin 600 Yhdysvaltain maahanmuuttoa valvovan viraston ICE:n agenttia piiritti viisi kananjalostustehdasta ja esti työntekijöiden pakenemisen. Mortonin kaupungissa laittomat siirtolaiset käskettiin busseihin Koch Foods -yhtiön edustalla. Kymmeniä työntekijöiden perheenjäseniä jäi vilkuttamaan läheisilleen, kun bussit lähtivät tehtaan pihasta. Uutistoimisto AP kertoo paikalla olleesta guatemalalaisesta 13-vuotiaasta itkuisesta pojasta, joka seisoi isänsä vieressä, kun bussi vei hänen äitinsä.
 Osa työntekijöistä yritti paeta paikalta, mutta ICE:n agentit ottivat heidät kiinni tehtaan parkkipaikalla.
 Ne työntekijät, jotka pystyivät todistamaan olevansa Yhdysvalloissa laillisesti, päästettiin poistumaan sen jälkeen, kun viranomaiset olivat tutkineet heidän autojensa takakontit.
 Mississippi on Yhdysvaltain viidenneksi suurin kananjalostajaosavaltio. Työ tehtaissa on raskasta ja huonopalkkaista. Työtä tekevät lähinnä Latinalaisesta Amerikasta kotoisin olevat siirtolaiset, jotka ovat usein valmiita ottamaan vastaan lähes minkä tahansa työpaikan.
 Erityisesti osavaltion pääkaupungista Jacksonista 65 kilometriä itään sijaitseva Mortonin kaupunki sekä osavaltion muut pikkukaupungit ovat riippuvaisia kananjalostustehtaista.
 Laittomasti maassa olleita siirtolaisia palkanneet työnantajat saattavat joutua syytteeseen muun muassa veropetoksesta.

USA:n viranomaiset piirittivät kananjalostustehtaita ja pidättivät 680 maassa laittomasti työskentelevää siirtolaista


Summary: Turmassa loukkaantuneiden joukossa on useita lapsia.

Useita ihmisiä on loukkaantunut bussin syöksyttyä alas kalliolta lähellä Novorossijskin kaupunkia Venäjällä.
 Uutistoimisto TASS kertoo, että turmapaikalta on kiidätetty sairaalaan 27 ihmistä, joista 11 on lapsia. Bussissa oli kaikkiaan 45 matkustajaa.
 Krasnodarin aluepiirin poliisi kertoo, että alustavien tietojen mukaan bussi syöksyi ulos tieltä kolaroituaan henkilöauton kanssa. Myös henkilöauto syöksyi alas kalliolta.
 Novorossijskin kaupunki sijaitsee Mustanmeren rannalla.

Bussi syöksyi alas kalliolta 30 metriä Venäjällä – useita viety sairaalaan


Summary: Tiukemmat aselait ovat jälleen tapetilla Yhdysvalloissa.

Presidentti  Donald Trumpin  vierailu Ohion Daytonissa toi keskiviikkona koolle niin mielenosoittajia ja kuin Trumpin kannattajia, kertoo  CNN . Presidentti puolisoineen vieraili paikallisessa sairaalassa, jossa hoidettiin viikonlopun joukkoampumisen uhreja.
 Trumpia vastustavat mielenosoittajat ovat vaatineet muun muassa tiukempia aselakeja ja kritisoineet presidentin retoriikkaa maahanmuutosta ja etnisistä vähemmistöistä.
 – Emme halua häntä tänne, sanoi paikallinen mielenosoittaja Lynell Graham CNN:lle.
 Myös Texasin El Pasossa vastustettiin Trumpin keskiviikkoista vierailua kaupunkiin. Trump laskeutui El Pasoon myöhään keskiviikkoiltana Suomen aikaa.
 – Tämän presidentin, joka on edesauttanut lauantain tragedian taustalla olleen vihan syntyä, ei pitäisi tulla El Pasoon, tviittasi aikaisemmin texasilainen  Beto O'Rourke , joka on ehdolla demokraattipuolueen presidenttiehdokkaaksi.
 El Pasossa asukkaat muistivat keskiviikkona joukkoampumisessa kuolleita. Presidentin on tarkoitus tavata kaupungissa kuolleiden omaisia.
 – Minusta tähän yhteisöön sattuu, eikä hän (Trump) ole tehnyt mitään auttaakseen asiaa, El Pasossa mieltään osoittanut  Sylvia Acosta  sanoi CNN:lle.
 El Pasossa kuoli viikonlopun joukkoampumisessa 22 ihmistä ja Daytonissa yhdeksän.
 Rahallista tukea El Pasoon
 Texasin kuvernööri, republikaanien  Gregg Abbott  ilmoitti keskiviikkona osavaltion varaavan yli viisi miljoonaa dollaria El Pasolle, kertoo CNN. Rahoituksella on tarkoitus tukea kaupungin ihmisiä ja järjestöjä.
 Abbot tapasi päivällä El Pason delegaation. Tapaamisessa käytiin läpi asioita, joihin tulisi tarttua. Tällaisia olivat CNN:n mukaan muun muassa kotimainen terrorismi ja sosiaalisen median sivustot, joilla kannustetaan rasismin ja vihaan.
 Uudistuksia kaivataan
 Yhdysvalloissa paine puuttua maan aselakeihin on kasvanut viikonlopun joukkoampumisten jälkeen. Kongressin demokraattiedustajat ovat vaatineet suuria muutoksia aselakeihin.
 Demokraatit ovat muun muassa vaatineet, että käytännössä kaikkien aseita hankkivien taustat tarkistettaisiin. Suurin osa amerikkalaisista kannattaa tätä.
 Trump sanoi keskiviikkona, ettei puoliautomaattiaseiden kiellolle ole poliittista tukea. Presidentti viittasi aseisiin, joiden kaltaisia käytettiin viikonlopun joukkoampumisissa. Sen sijaan Trump vetosi mielenterveysongelmien kartoittamiseen ja taustatarkistuksen merkitykseen.
 Jakautuneessa kongressissa ei uskota isoihin muutoksiin. Suurin osa republikaaniedustajista on pysynyt hiljaa aselaeista ampumisten jälkeen.
 Moni demokraattiedustaja toivoo myös, että sotilastyyliset aseet ja suuret lippaat kielletään.
 Silti puoluerajat ylittäviä pilkahduksia on alkanut nousta esiin. Muutamat republikaaniedustajat ovat tällä viikolla ilmaisseet tukensa esityksille, jotka kieltäisivät aseiden ostamisen ja omistamisen ihmisiltä, jotka eivät siihen sovellu.
 Lisää aiheesta:
 CNN: US reels after mass shootings

Daytonissa ja El Pasossa vastustettiin Trumpin vierailua – "Emme halua häntä tänne"


Summary: STT:n toimittajan mukaan asemahallissa oli useita epätietoisia junamatkustajia.

Helsingin päärautatieasema oli keskiviikkona puolilta päivin evakuoituna asemahallissa syttyneen tulipalon vuoksi.
 Pelastuslaitos sai palon sammumaan nopeasti ja nyt asemahalli on taas normaalisti auki ja toiminnassa.
 STT kertoo palon syttyneen hampurilaisravintola Hesburgerin pakkaushuoneessa. Pelastuslaitoksen mukaan pakkaushuoneessa paloi pakastin, joka oli ilmeisesti syttynyt jonkinlaisen sähkövian seurauksena.
 Palo syttyi puoli kahdentoista aikaan, jolloin Hesburgerissa oli paikalla kahdeksan työntekijää ja muutama asiakas. Kukaan heistä ei loukkaantunut.
 Koko asemahalli evakuoitiin. Paikalla ollut päivystävä palomestari kuvaili Ylelle noin kahdentoista aikaan koko asemahallin olleen täynnä mustaa savua.
 Palo saatiin sammutettua puolenpäivän jälkeen ja tuuletuksen jälkeen asemahalli avattiin jälleen ihmisille. Jo ennen kello yhtä aseman kahvilat, ravintolat ja kioskit toimivat normaalisti, Hesburgeria lukuun ottamatta.
 Pelastuslaitoksen arvion mukaan palon aiheuttamat vahingot ravintolassa ovat kymmenien tuhansien eurojen arvoiset.
 Tilanne paikalla on tällä hetkellä rauhallinen ja odottava, kertoo Ylen toimittaja paikan päältä. Aishi Zidan / Yle
 Ylen toimittaja  Aishi Zidan  oli sattumalta paikalla puoli kahdentoista jälkeen. Zidan ei ollut asemahallin sisällä, vaan todisti tilannetta Elielinaukion puolelta ulkoa.
 – Kun kävelin laiturilta Elielinaukion puolelle, en nähnyt savua, mutta sen haistoi kyllä. Poliisi ja palokunta ohjasivat ihmisiä ulos rakennuksesta, Zidan kertoo.
 Hänen mukaansa ihmiset olivat rauhallisia ja tunnelma kaikkiaan rauhallinen ja odottava.
 Sinihannele Mesilaakso  VR:n viestinnästä kertoo STT:lle, että tulipalo ei vaikuttanut junaliikenteeseen.
 – Kyse on ollut asemahallista, joka oli tyhjennetty, mutta itse laiturialueelle on kyllä päässyt vaihtoehtoista reittiä, esimerkiksi ulkokautta.
 Paikalla olleen STT:n toimittajan mukaan asemahallissa oli kuitenkin useita epätietoisia junamatkustajia. He olivat harmissaan siitä, että VR ei ollut tiedottanut tulipalon mahdollisista vaikutuksista.
 VR:n Mesilaakson mukaan voi olla, että joku väärinymmärrys on tapahtunut.
 – Vaikka olemme pyrkineet ohjaamaan ihmisiä laiturille vaihtoehtoista reittiä pitkin, on saattanut käydä niin, että joku ei ole sellaiseen (neuvonta)tilanteeseen sattunut. Tai käsittänyt, että sinne (laiturille) pääsee muutakin kuin asemarakennuksen kautta.

Helsingin rautatieaseman tulipalon syy ilmeisesti sähkövika pakastimessa – pelastuslaitos: kymmenien tuhansien vahingot ravintolalle


Summary: Scotland Yard on tutkinut Venäjän presidentin Vladimir Putinin roolia entisen kaksoisagentin Sergei Skripalin salamurhayrityksessä.

Britannian poliisi arvioi, että Venäjän presidentti  Vladimir Putin  oli todennäköisesti antanut hyväksyntänsä venäläisen kaksoisagentin  Sergei Skripalin  salamurhayritykselle.
 Scotland Yard on tutkinut Putinin roolia salamurhayrityksessä, jossa Skripal yritettiin murhata Novitšok-hermomyrkyllä Britannian Salisburyssa viime vuoden maaliskuussa. Myös Skripalin tytär  Julia  altistui myrkylle. He molemmat selvisivät murhayrityksestä.
 Poliisin tutkimuksista kirjoittaa The Guardian-lehti.
 Britannian mukaan kaksi venäläistä tiedustelupalvelun edustajaa yrittivät murhata Skripalit. Britannia on vaatinut Venäjää luovuttamaan miehet ja heistä on annettu pidätysmääräys. Epäiltyjä vastaan on nostettu Britanniassa syytteet.
 Venäjä on kiistänyt olevansa osallinen murhayritykseen.
 Hermomyrkylle altistunut sivullinen nainen kuoli myöhemmin. Hänen kumppaninsa oli löytänyt parfyymipullon, jonka oli antanut naiselle. Pullossa oli Novitšok-hermomyrkkyä. Nainen kuoli ja mies sairastui. Myrkyn uskotaan kuuluneen Skripalin salamurhaa yrittäneille miehille.
 Britannian poliisin terrorismin vastaisen yksikön johtaja  Neil Basu  sanoo The Guardianille, että tutkimukset jatkuvat.

The Guardian: Britannian poliisin mukaan Putin antoi todennäköisesti luvan Skripalien salamurhayritykselle


Summary: Poliisin mukaan tutkinnan tässä vaiheessa ei voida poissulkea lavetin teknisen vian mahdollisuutta.

Poliisi tutkii eilen Keravalla sattunutta liikenneonnettomuutta törkeänä liikenneturvallisuuden vaarantamisena, kertoo  Itä-Uudenmaan poliisilaitos.
 Poliisin mukaan tutkinnan tässä vaiheessa ei voida myöskään sulkea pois lavetin teknisen vian mahdollisuutta. Rikosnimike voi myös muuttua esitutkinnan aikana.
 Lahdentiellä Keravan kohdalla tapahtui  tiistaina aamupäivällä vakava liikenneonnettomuus , jossa loukkaantui kolme henkilöä.
 Onnettomuus sai poliisin mukaan alkunsa, kun ajoneuvoyhdistelmän lavetti alkoi heittelehtiä ja päätyi poikittain vastaantulijoiden kaistalle. Lavetti törmäsi kahteen henkilöautoon, pakettiautoon ja kuorma-autoon. Lisäksi useampi ajoneuvo päätyi tilanteessa ojaan.
 Poliisin mukaan keli oli tapahtuma-aikaan hyvä, sillä tien pinta oli kuiva ja sää kirkas.
 Onnettomuuden vuoksi liikenne Lahdentiellä jouduttiin katkaisemaan tiistaina päivällä usean tunnin ajaksi.
 Aiheesta aiemmin:
 Vanha Lahdentie avattu taas liikenteelle – Keravalla tapahtuneessa viiden ajoneuvon kolarissa loukkaantui vakavasti kolme ihmistä

Poliisi tutkii Lahdentien onnettomuutta törkeänä liikenneturvallisuuden vaarantamisena – Heittelehtinyt lavetti osui neljään ajoneuvoon, useita autoja päätyi ojaan


Summary: Kaleva Medissa työskentelee 700 ihmistä. Yhtiö ilmoittaa tavoittelevansa 4-5 miljoonan euron säästöjä ja vähennystarpeeksi 30 henkilötyövuotta.

Oululainen Kaleva Media aloittaa yt-neuvottelut, sanomalehti Kaleva kertoo  verkkosivuillaan .
 Kokonaisuudessaan tavoiteltu säästö vuoden 2020 loppuun mennessä on 4-5 miljoonaa euroa ja arvioitu vähennystarve on noin 30 henkilötyövuotta.
 Yt-neuvottelut aloitetaan heti Kaleva Oy:ssa, Kaleva365 Oy:ssa ja Kolmiokirja Oy:ssa.
 Toteutuessaan suunnitellut toimenpiteet saattavat johtaa henkilöstövähennyksiin, lomautuksiin, tehtävämuutoksiin ja muihin muutoksiin työn organisoinnissa.
 Kaleva Median liiketoimintaan kuuluu muun muassa toistakymmentä sanoma- ja paikallislehteä. Kaleva Median toimitusjohtaja  Juha Laakkosen  mukaan yhtiössä haetaan lisää yhteistyötä lehtien välille.
 – Paikallislehtibrändit halutaan säilyttää, mutta synergiaetuja sisällöntuotantoon haetaan.
 Jakeluliiketoimintaan etsitään myös uusia yhteistyömalleja ja jakelureittejä tarkastellaan.
 Luottamusmies  Hanna Kuonanoja  kertoo, että ilmoitettu vähennystarve on suuri ja tunnelma henkilökunnan parissa apea. Edelliset yt-neuvottelut käytiin keväällä 2018.
 – Edellisistä yt-neuvotteluista on niin vähän aikaa ja tämä ajankohta heti kesän jälkeen yllätti meidät.
 Kaleva Mediassa työskentelee noin 700 ihmistä. Liikevaihto viime vuonna oli 69,2 miljoonaa euroa.
 Liiketoimintaan kuuluvat muun muassa Kaleva, Lapin Kansa, Uusi Rovaniemi ja useita paikallislehtiä. Kolmiokirja julkaisee ristikko- ja aikakauslehtiä.
 Lisäksi osa Kaleva Mediaa on muun muassa vaikuttajamarkkinointiin erikoistunut Indieplace ja Suomen suurin paikallisten tarjousten markkinapaikka Offerilla.

Kaleva Media aloittaa yt-neuvottelut ja suunnittelee vähentävänsä kymmeniä työntekijöitä


Summary: Ministerin mukaan tutkinnan valmistuttua pohditaan, onko lakimuutoksille tarvetta.

Liikenneministeri  Sanna Marinin  (sd.) mielestä Saaristomeren Airistolla tapahtuneen veneturman syistä ei ole riittävästi tietoa, jotta sen pohjalta voitaisiin tehdä johtopäätöksiä tarvittavista toimenpiteistä.
 Viime lauantaina tapahtuneessa moottoriveneen ja purjeveneen törmäyksessä menehtyi kaksi henkilöä.
 Onnettomuustutkinnan valmistuttua on mahdollista arvioida, onko lainsäädännössä muutostarpeita.
 – Ylipäätään olisi tärkeää arvioida, miten turvallisuutta vesillä liikkuessa voisi parantaa, ja mitkä ne kaikkein tehokkaimmat toimet olisivat, korostaa Sanna Marin.
 Suurempien moottoriveneiden kuljettajilta mahdollisesti vaadittavan ajokortin tarpeellisuuteen Marin ei halunnut ottaa kantaa.
 – Odotamme tutkinnan lopputulosta. Sen jälkeen pohdimme huolellisella valmistelulla, onko lainsäädännöllisille muutoksille tarvetta.
 Lue lisää:
 Iso vene tuli takaa päälle Airistolla – moottoriveneen kuljettajaa epäillään kahdesta törkeästä kuolemantuottamuksesta
 Poliisi Airiston veneturmasta: Alkoholilla ei näyttäisi olevan osuutta asiaan, Onnettomuustutkintakeskus aloittaa tutkinnan   Airiston veneturma vaati toisen uhrin – kaksi kuoli ja useita loukkaantui veneiden törmäyksessä

Liikenneministeri Marin: On tärkeää arvioida, miten veneturvallisuutta voi parantaa – odottaa Airiston onnettomuustutkinnalta hyviä ehdotuksia


Summary: Sisäministeri Matteo Salvini kiertää kaksi viikkoa rannoilla ja koittaa saada puolueelleen lisää kannatusta.

Politiikassa kaikki on mahdollista. Italian sisäministeri  Matteo Salvini  on lähdössä poliittiselle rantakiertueelle eli Salvini suuntaa sinne, missä lomailevat italialaiset ovat.
 Myös Italian parlamentti on jäämässä kesälomalle.
 Oikeistopopulistisen La Lega -puolueen puheenjohtaja Salvini nähtiin viikonloppuna Papeetan rannalla Milano Marittimassa Adrianmeren rannalla ottamassa selfieitä, siemailemassa mojitoja ja jopa dj:nä soittamassa levyjä.
 Lomailun ohessa Salvini puhuu politiikkaa, kun hän aloittaa kahden viikon kiertueen Sabaudiassa Rooman lähellä. Sen jälkeen Salvini koluaa läpi Abruzzon, Puglian, Calabrian ja Sisilian alueiden.
 Näissä kohteissa Matteo Salvini aikoo vierailla rantakiertueellaan.  Laura Merikalla / Yle
 Salvinin tavoitteena on vedota kannattajiinsa, koska Italiassa saatetaan joutua järjestämään ennenaikaiset vaalit
 – Ai rantakiertueko? Kyse on alueen ihmisten pyytämien kansankokousten järjestämisestä. En aio pelata siellä rantalentopalloa, Salvini sanoi Radio 24 -kanavan haastattelussa.
 Reitistä voi päätellä, että Salvini pyrkii kasvattamaan suosiotaan erityisesti Italian eteläosissa.
 La Lega on menestynyt kannatusmittauksissa, mutta Italian eteläosassa puolueeseen suhtaudutaan epäilevämmin.
 Oppositio on arvostellut Salvinin rantakiertuetta. Arvostelijoiden mielestä Salvini käyttää enemmän aikaa kampanjointiin kuin virkatehtäviensä hoitamiseen.
 Aiheesta muualla:
 Politico: It’s the Matteo Salvini summer roadshow

"En aio pelata rantalentopalloa" – Italian Salvini lähtee rantakiertueelle kosiskelemaan lomailevia äänestäjiä


Summary: Heathrown kentältä ainakin 81 sekä Gatwickin kentältä 10 lentoa peruttiin. Lisäksi kymmeniä lentoja myöhästyivät.

Lontoossa British Airwaysin tietotekniikkaongelmat peruuttivat tai myöhästyttivät tuhansien matkustajien lentoja keskiviikkona. Tapaus on kolmas kerta reilun kahden vuoden aikana, kun lentoyhtiö kärsii tekniikkaongelmista.
 Yhtiö ilmoitti häitiön olevan ohi myöhemmin keskiviikkona. British Airwaysin mukaan osa lennoista myöhästyy vielä keskiviikkona vian korjauksen jälkeenkin.
 Lentoyhtiön mukaan kyse oli häiriöstä järjestelmissä. Häiriö vaikutti lähtöselvitysjärjestelmiin sekä lentokoneiden lähtemiseen.
 Osa matkustajista ei päässyt kirjautumaan lennoilleen internetissä ja osa oli joutunut odottamaan tunteja lentokoneessa.
 Helsinki-Vantaan lentoaseman nettisivujen  mukaan iltapäivällä ainakin kaksi lentoa Lontoosta Helsinkiin on ollut myöhässä. Toinen on British Airwaysin ja toinen Norwegianin lento.
 BBC:n  mukaan Heathrow'n kentältä 81 lentoa sekä Gatwickin kentältä 10 lentoa peruttiin. Lisäksi kymmenet lennot myöhästyivät.
 British Airways pahoitteli häiriöitä Twitterissä ja kertoi, että tilannetta selvitellään parhaillaan IT-osaston voimin. Lentoyhtiö lupaa vaihtaa Heathrow'lta, Gatwickista tai London Citystä tänään lähtevien lentojen liput toiseen päivään, jos matkustaja niin haluaa.
 Lentoyhtiö ei ole kertonut, kuinka moneen lentomatkaajaan häiriö on vaikuttanut.
 Vähän yli vuosi sitten lentoyhtiö joutui peruttamaan lentojaan Heathrow'lta Eurooppaan tietotekniikkaongelmien takia. Toukokuussa 2017 tietojärjestelmä ongelmat vaikeuttivat 75 000 ihmisen matkaa.
 British Airways on saanut viime aikoina kielteistä julkisuutta, sillä se sai viime kuussa 230 miljoonan dollarin sakot tietoturvarikkomuksesta. Lisäksi lentoyhtiö valmistautuu mahdollisiin lakkoihin, sillä yhtiöllä on lentäjien kanssa palkkakiistaa.
 Päivitetty 18.21: Vika korjattu, ilmoitti lentoyhtiö keskiviikko iltana.
 Lue myös:
 British Airwaysille lätkäistiin Britannian historian suurimmat tietomurtosakot – satojentuhansien henkilö- ja luottokorttitietoja vääriin käsiin

Kymmeniä British Airwaysin lentoja peruttiin Lontoosta – lähtöselvitysjärjestelmät ongelmissa tunteja


Summary: Kalatalouden keskusliitto kannattaa verkkokalastusrajoituksissa paikallista sopimista, ja luonnonsuojelujärjestöt verkkokalastuskiellon jatkamista.

Kalatalouden keskusliiton ja kahden suuren luonnonsuojelujärjestön näkemykset uhanalaista saimaannorppaa suojelevasta Saimaan verkkokalastuskiellosta eroavat toisistaan.
 Kalatalouden keskusliiton linja on, että Saimaan verkkokalastuskiellon mahdollisista muutoksista on keskusteltava laajapohjaisesti maa- ja metsätalousministeriön työryhmässä.
 Keskusliiton mukaan verkkokalastusrajoitusten pidentämisestä tulisi lakimuutoksen sijaan sopia paikallisesti kalastusosakaskuntien ja valtion välillä.
 – Alun perin koko keväinen verkkokalastusrajoitus on saatu voimaan osakaskuntien ja valtion välillä sopimusten kautta, Kalatalouden keskusliiton lakimies  Jenny Fredrikson  sanoo.
 Verkkokalastusrajoitusten tiukentamisen sijaan saimaannorpan suojelussa on Kalatalouden keskusliiton näkemyksen mukaan käytettävä muita pyydysteknisiä keinoja. Tällaisia ovat muun muassa verkkolankojen paksuuden muuttaminen tai verkkojen nykyistä parempi ankkurointi.
 Heinäkuussa kansalaisaloite verkkokalastuksen kieltämisestä saimaannorpan elinalueella ympäri vuoden keräsi vaaditut 50 000 nimeä ja etenee eduskuntaan. Maa- ja metsätalousministeriö kertoi hieman tätä aiemmin perustavansa työryhmän pohjustamaan vuoden 2021 kalastusrajoitusasetusten valmistelua.
 Ministeriön tavoitteena on vahvistaa saimaannorpan suojelua yhdessä alueellisten toimijoiden kanssa.
 Asia nousi keskusteluun, kun useita saimaannorpan kuuttia hukkui kalaverkkoihin pian vuosittaisen verkkokalastuskiellon päätyttyä uhanalaisen hylkeen keskeisillä elinalueilla heinäkuun alussa.
 Luonnonsuojeluliitto lakialoitteen linjoilla
 Kahden suuren ympäristöjärjestön, Suomen luonnonsuojeluliiton ja WWF:n, kannat Saimaan verkkokalastusrajoituksista eroavat toisistaan.
 Suomen luonnonsuojeluliitto kannattaa verkkokalastuskiellon laajentamista ympärivuotiseksi.
 – Näkemyksemme mukaan kaikki verkot ovat norpille vaarallisia. Aikuisiakin norppia kuolee verkkoihin, joten kantamme on kieltää verkkokalastus ympärivuotisesti, Suomen luonnonsuojeluliiton norppatiedottaja  Hanne Kosonen  sanoo.
 WWF puolestaan kannattaa verkkokalastusrajoituksen keston venyttämistä heinäkuun loppuun.
 – Vapaa-ajankalastajat voivat hyvin kalastaa norpille turvallisilla välineillä kuten katiskalla tai vieheillä, WWF Suomen pääsihteeri  Liisa Rohweder  sanoi  Ylen Aamu-tv:n  haastattelussa.
 Esimerkiksi Metsähallituksen ylitarkastaja  Tero Sipilä  on sanonut Ylen haastattelussa, että verkkokalastuskiellon pidentäminen heinäkuun loppuun olisi tehokkain tapa vähentää kuuttikuolleisuutta.
 Lue myös:
 Saimaannorpan kanta kasvaa hitaasti, 4–8 kuuttia kuolee vuosittain – 15 kysymystä ja vastausta norpasta
 50 000 nimeä täynnä – kansalaisaloite verkkokalastuksen täyskiellosta norppavesillä etenee eduskuntaan

Kalatalouden keskusliitto kannattaa Saimaan verkkokalastuskiellossa paikallista sopimista, luonnonsuojelujärjestöt kieltoajan pidentämistä


Summary: Konserni perustelee muutosta siirtymisellä uuteen toimintamalliin.

Telia tiedottaa aloittavansa Suomessa yhteistoimintaneuvottelut.
 Muutosten arvioidaan vähentävän enimmillään jopa 90 työtehtävää.
 Konserni perustelee muutosta siirtymisellä uuteen toimintamalliin, jossa noin 250 tehtävää siirtyy Suomen maaorganisaatiosta Telia-konsernin muihin Suomen yksiköihin.
 Suurimpana muutoksena uudistuksessa on tuotteisiin ja palveluihin liittyvien vastuiden keskittäminen konsernin yhteiseen tuote- ja palveluyksikköön.
 – Pystymme uuden toimintamallin avulla karsimaan päällekkäistä tuote- ja palvelukehitystä ja hallintaa sekä yhtenäistämään toimintatapojamme eri maissa. Tärkein tehtävämme Suomessa on kuitenkin edelleen paikallisten asiakkaiden tukeminen, siksi haluamme pysyä asiakkaita lähellä ja kuunnella heidän toiveitaan ja odotuksiaan aiempaa tarkemmin, sanoo Telia Finlandin toimitusjohtaja  Stein-Erik Vellan  tiedotteessa.
 Telialla on Suomessa noin 3 500 työntekijää. Yt-neuvotteluiden piirissä on noin 1 500 tehtävää.

Telia aloittaa Suomessa yt-neuvottelut – jopa 90 työpaikkaa lähtee


Summary: Karhu mylläsi ulkomaalaisten turistien vuokraaman auton keulan uuteen uskoon.

Karhu kohteli kaltoin autoa Kuusamossa.
 Ulkomaalaisten turistien seurue oli jättänyt vuokra-autonsa Itä-Kuusamossa sijaitsevalle parkkialueelle. Heidän poissa ollessaan karhu oli myllännyt auton keulaa uuteen uskoon.
 Jälkien perusteella karhu oli liikkunut auton konepellin päällä, repinyt puskurista irti kappaleita sekä muutenkin vioittanut maalipintaa.
 Auton kohtalo selvisi matkalaisille keskiviikkona aamulla. Seurue oli ottanut muistoksi tapahtumasta auton puskurinpalasia ja karhun karvoja.
 Poliisi on kirjannut tapauksesta sekalaisilmoituksen. Asiassa ei epäillä rikosta.

Karhu runteli turistien auton Kuusamossa – käveli konepellin päällä ja repi puskuria


Summary: Miehen seksuaalinen halu ja halun puute on usein väärinymmärretty. Nyt sitä on vihdoin alettu laajemmin tutkia.

Kaikki miehet ajattelevat seksiä koko ajan. Tosimiehellä seisoo ajasta, paikasta, kumppanista ja tilanteesta huolimatta. Oikea mies ei koskaan kieltäydy seksistä. Seksissä miehelle tärkeintä on hänen oma nautintonsa.
 Näin me usein ajattelemme miehen seksuaalisuudesta. Nämä yleistykset antavat kuitenkin väärän ja yksipuolisen kuvan miehen seksuaalisuudesta ja halun moniulotteisuudesta.
 – Ajattelemme yksioikoisesti että miehen halu on jatkuvaa ja järkkymätöntä. Lisäksi seksuaalista häirintää koskenut #metoo korosti tarinoita, joiden mukaan miehen halu on vaarallista ja vallanhimoista, kuvailee kanadalainen ihmissuhdeterapeutti  Sarah Hunter Murray   The Globe and Mail  -lehdelle.
 Seksologista keskustelua ja tutkimusta on viime vuosina hallinnut naisten halun monipuolisuuden ja toisaalta halun puutteen kartoittaminen. Usein ainoana miestä uhkaavana ongelmana on melko mekaanisesti nähty erektion puute tai sen vääränlainen kesto. Erektio-ongelmaa hoidetaan usein vain lääkkeillä ilman sen mahdollisiin psykologisiin syihin pureutumatta.
 Nyt seksologit eri puolilla maailmaa ovat kuitenkin alkaneet havahtua siihen, miten vähän me tiedämme miesten halusta. Kanadassa on käynnissä suoranainen miehen halua koskevien tutkimusten buumi.
 Miehen seksuaalisuus on herkkää
 Winnipegiläinen seksologi ja terapeutti Sarah Hunter Murray kiinnostui miesten väärinymmärretystä seksuaalisesta halusta niin paljon, että hän haastatteli aiheesta lähes 300 miestä. Heidän kokemuksensa ja kertomuksensa on koottu Murrayn kirjaan  Not always in the mood: The new science of men, sex and relationships  (linkki juttuun, jossa Murray kertoo kirjastaan) .
 Kirjan mukaan miehen halu on paljon ymmärrettyä monipuolisempaa ja herkempää. Se ei ole niin pinnallista, ahnetta ja itsekästä kuin usein ajatellaan sen olevan.
 Väsymys, stressi ja ongelmat parisuhteessa voivat vähentää miehen seksihaluja. Christopher Stewart / AOP
 Sen sijaan Murrayn haastattelemat miehet kertoivat seksuaalisen halunsa liittyvän vahvasti tunteisiin ja olevan erittäin herkkää, jopa helposti särkyvää. Seksi ei ollut heidän mielessään koko ajan, ja halu loisti poissaolollaan varsinkin väsyneenä, stressantuneena tai silloin, kun tunneyhteys kumppaniin pätki.
 – Olemme tottuneet puhumaan unen, stressin tai vanhemmuuden aiheuttamista paineista naisten haluun. Miesten suhteen näistä ei puhuta, Murray sanoo.
 Käsitys miehistä seksipetoina vahingoittaa parisuhteita
 Kanadassa on meneillään peräti kolme tutkimushanketta miehen halusta ja halun puutteesta. Vielä kesken olevat tutkimukset antavat ymmärtää, että väärät käsitykset miesten halusta vahingoittavat paitsi miehiä itseään myös parisuhteita.
 Tiukat roolikäsitykset estävät pariskuntia vapaasti etsimään juuri heille sopivat tavat toteuttaa seksielämäänsä. Esimerkiksi tutkija  Kristen Mark  on havainnut, että miesten tilanne on erityisen hankala sellaisissa heteroseksuaalisissa parisuhteissa, joissa nainen on miestä kiinnostuneempi seksistä. Tämä ei oikein mahdu ennakko-oletuksiin eri sukupuolten seksuaalisesta halusta.
 Murray kuuli haastattelemiltaan miehiltä myös miten vaikea heidän on kieltäytyä seksistä, jos naispuolinen kumppani sitä ehdottaa. Moni mies koki naisten ottavan kieltäytymisen henkilökohtaisena loukkauksena, ja siksi miehet suostuivat seksiin vaikka eivät olisi sitä itse halunneetkaan.
 Miesten halun puutetta tutkiva kliininen psykologi  Natalie Rosen  toivoo, että miesten halun monipuolisuuden ymmärtäminen auttaa purkamaan tiukkoja stereotypioita. Sillä puolestaan on kauaskantoisempia vaikutuksia.
 – Laajentamalla ymmärrystämme miesten seksuaalisesta halusta voimme parantaa sekä miesten omaa että heidän parisuhteidensa seksuaalisuutta ja intiimisuhteiden laatua, Rosen sanoo.
 Mies syttyy, kun häntä halutaan
 Sarah Hunter Murray löysi haastattelemiensa miesten kertomuksista yhden jatkuvasti toistuvan toiveen: miehet syttyisivät, jos kokisivat olevansa haluttavia kumppaninsa silmissä. Saman on havainnut Waterloon yliopiston tohtorikoulutettava  Siobhan Sutherland  maaliskuussa julkaistussa  tieteellisessä artikkelissaan .
 Sutherlandin tutkimuksen mukaan aloitteen tekeminen ja seksuaalisen halun osoittaminen ovat yhtä tärkeitä sekä miehille että naisille.
 Liian kapea näkemys miehen seksuaalisuudesta voi aiheuttaa ongelmia parisuhteessa. AOP
 – Olemme tottuneet ajattelemaan, että naiset haluavat vain romantiikkaa ja miehet pelkkää seksiä. Se ei ole totta. Miehetkin haluavat tuntea olevansa haluttuja, Sutherland sanoo.
 Sutherlandin tutkimuksesta voi päätellä, että seksuaalisen halun ja sen puutteen suhteen sukupuolten välillä on vähemmän eroja kuin yksilöiden välillä. Hänen mukaansa ummehtunut ja ajasta jälkeenjäänyt ajatus siitä, että miehet ovat Marsista ja naiset Venuksesta, on siis jo aika heittää romukoppaan.
 Aiheesta lisää:
 Sellaista paria ei olekaan, jolla seksihalut aina kohtaisivat – Myytti halujen samankaltaisuudesta luo turhia paineita
 Paula Tiessalo: Osa pojista ja miehistä kasvaa häpeämään sukupuoltaan ja on hukassa maskuliinisuutensa kanssa

Kanadalaiset tutkijat: Myytti miehestä aina halukkaana seksipetona on väärä, ja se rajoittaa miesten seksuaalisuutta


Summary: Tutkija on varma, että Lapissa elää pohjanlepakoiden lisäksi myös siippalajeja.

Lepakot ovat huonosti tunnettu lajiryhmä koko Suomessa, mutta erityisesti Lapissa. Pohjoisen nahkasiipien elämää tutkii kesän ajan väitöskirjatutkija  Miika Kotila  Turun yliopistosta. Kotilan tavoitteena on selvittää lepakkolajien esiintyvyyttä ja runsautta.
 Tutkijan mukaan lepakot ovat Lapissa yleisempiä kuin yleisesti luullaan.
 – Suurin piirtein kukaan ei tiedä, missä kaikkialla Suomen alueella esiintyy lepakoita, ja Lappi on siinä yksi iso harmaa alue. Pohjanlepakkoa lukuun ottamatta levinneisyyskartat ovat Lapin osalta tyhjiä, mutta tiedän tässä vaiheessa että Lapissa elää myös jotain siippalajia, sanoo Kotila.
 Lepakko muodostaa saalistaessaan käsityksen ympäristöstään kaikuluotaamalla, eli tuottamalla ääntä ja kuuntelemalla miten se heijastuu takaisin. Lepakko voi siis saalistaa vaikka pilkkopimeässä. Lähestyessään saalistaan eli hyönteistä, se voi päästää äänen jopa yli 200 kertaa sekunnissa. Näin käsitys ympäristöstä muodostuu mahdollisimman tarkaksi.
 Lepakoilla on myös kohtuullisen hyvä näköaisti, mutta saalistaessaan ne eivät sitä tarvitse.
 Lepakkotutkijoita vain kymmenkunta
 Lepakot ovat vähän tutkittu aihe ja alan tutkijoita on Suomessa noin kymmenen. Tutkimus on tärkeää, sillä lepakot ovat uhanalaistuva lajiryhmä Euroopassa ja Suomikin on sitoutunut niiden suojeluun.
 Suojelutarpeen arviointi on kuitenkin mahdotonta ilman tarkkoja tietoja lajien levinneisyydestä ja runsaudesta. Peruskartoituksesta on huutava pula.
 Kotila pyrkii tavoittamaan lepakoita eri puolille Lapin metsiä asennettujen ultraäänitallentimien avulla. Myöhemmin hän seuloo materiaalista potentiaaliset lepakkoäänet algoritmin avulla.
 – Tämä tallennin on nyt ollut kuukauden verran tuolla paikallaan ja nyt olisi tarkoitus vaihtaa siihen patterit ja muistikortti, että se voi olla taas toisen kuukauden siellä, kertoo tutkija Kotila astellessaan metsätietä Rovaniemen Hirvaalla.
 Erityisen tyytyväinen tutkija Kotila on tekemiinsä siippaäänityksiin, jotka ovat ensimmäisiä laatuaan Länsi-Lapissa.

Uutta, harvinaista tietoa lepakoista: tutkija vei metsään ultraäänitallentimia ja nauhoitti lepakoita Lapissa – katso video


Summary: Aluehallintovirasto joutui puuttumaan poliisien työn kuormittavuuteen. Työsuojeluvalvonnan tuloksena annettiin seitsemän kehotusta ja 15 lievempää toimintaohjetta.

Etelä-Suomen aluehallintovirasto on joutunut puuttumaan poliisien ylikuormitukseen useilla poliisilaitoksilla. Kahden vuoden aikana tehdyn valvonnan aikana huomattiin, että työmäärän lisääntyminen kuormittaa poliiseja henkisesti ja aiheuttaa pahimmillaan sairauspoissaoloja.
 Toisaalta joissain yksiköissä työntekijät eivät uskaltaneet jäädä kipeänä kotiin, koska sen pelättiin lisäävän muiden kuormitusta.
 – Tässä on suuri riski siihen, että puolikuntoisena töitä tekevät työntekijät kuormittuvat entisestään ja jäävät lopulta pitkille sairauslomille, työsuojelutarkastaja  Peetu Santalahti  Etelä-Suomen aluehallintovirastosta toteaa.
 Työturvallisuuslain mukaan työnantajan tulee huolehtia, ettei haitallinen kuormitus vaaranna työntekijöiden terveyttä.
 Valvonta kohdistui Poliisihallitukseen sekä poliisiasemiin pääkaupunkiseudulla, Kanta-Hämeessä, Päijät-Hämeessä ja Kaakkois-Suomessa. Avi antoi pääkaupunkiseudulla toimiville poliisin yksiköille psykososiaalisen kuormituksen hallinnasta yhteensä seitsemän kehotustapuuttua tilanteseen. Kehotusten noudattamista seurataan jälkivalvonnalla.
 Lisäksi Avi antoi yhteensä 15 toimintaohjetta, jotka ovat kehotusta lievempiä toimia.
 Rikostutkintaan vaikea saada työntekijöitä
 Rikosylikomisario  Juha Junkkari  Kaakkois-Suomen poliisista kertoo, että rikostorjunnan vaatimukset ovat viime vuosina kasvaneet.
 – Esimerkiksi kuulustelujen videointi on lisääntynyt. Vastaavat työvaiheet lisäävät poliisien työmäärää ja hidastavat tutkinnan etenemistä. Myös rikosten kansainvälistyminen lisää tutkijoiden työmäärää, kun laajemman rikoksen tutkintaan kuluu enemmän aikaa.
 Kaakkois-Suomessa rikostorjunnan puolella työskentelee noin 200 henkilöä. Rikostutkinnan työntekijöiden määrä on jonkin verran vähentynyt, kun ihmisiä on siirtynyt muihin tehtäviin tai muihin yksiköihin.
 – Työntekijöiden vaihtuvuus lisää töitä, sillä lähteneen poliisin avoimet tapaukset siirtyvät uudelle työntekijälle, joka joutuu perehtymään tapauksiin. Yksittäiseen juttuun käytetty aika lisääntyy, Junkkari kertoo.
 Myös vakituisiin virkoihin on vaikea saada työntekijöitä , sillä valmistuneita poliiseja on vaikea houkutella pikkupaikkakunnille töihin.
 Varsinkin kesäaikaan poliisiasemilla on Junkkarin mukaan vaikeuksia saada perusarki pyörimään. Esimerkiksi lomat kuormittavat rikostutkijoita entisestään, sillä kesälomien tuuraajia on hankalaa saada.
 Tutkintasektorit yhdistyvät
 Tilannetta pyritään korjaamaan Kaakkois-Suomessa muuttamalla poliisin organisaatiota joustavammaksi.
 – Aikaisemmin meillä on ollut kaksi eri tutkinnan sektoria, joissa työntekijöitä on siirrelty edestakaisin. Loppuvuodesta meille tulee yksi tutkintasektori ja sen sisällä pystytään sitten helpommin ja suoraviivaisemmin siirtäämään työntekijöitä kulloisenkin tarpeen mukaan, rikosylikomisario Juha Junkkari sanoo.
 Varsinaisten tutkintaryhmien työrauha on pyritty turvaamaan perustamalla esikäsittelyryhmiä.
 – Kaikki tutkittavat rikokset menevät ensin esikäsittelyryhmään, jossa tehdään esiselvittely. Jotkut tapaukset voidaan ohjata sovitteluun ja joissain tapaukissa esitutkinta voidaan syyttäjän kanssa käydyn keskustelun jälkeen päättää.
 Esiselvittelyjen ansiosta varsinaisiin tutkintaryhmiin on mennyt vähemmän tapauksia käsiteltäväksi.
 Kaakkois-Suomen tilanteesta uutisoi ensimmäisenä  Kouvolan Sanomat .

Poliisi joutui valvontaviranomaisen hampaisiin – kilteimmät eivät uskalla edes sairastaa kotona, jotta muut eivät uuvu


Summary: Yle kertoi tänään, että Sotkamo Silver ilmoitti jäteveden pääsystä luontoon kuukauden myöhässä.

Elinkeino-, liikenne- ja ympäristökeskus (ELY)

ELY-keskuksen mukaan toukokuussa Sotkamo Silverin kaivoksella tapahtunut jäteveden vuoto oli pieni, mutta harmillinen. Vuodon aiheutti virheellisesti suunniteltu viemäri.
 Yle kertoi tänään , että Sotkamo Silver ei aluksi ilmoittanut tapahtuneesta ympäristöviranomaisille, joten kukaan ei tarkkaillut onnettomuuden seurauksia ympäristölle vuodon aikana.
 Nyt ELY-keskuksen tehtävänä on tilanteen kehittymisen seuraaminen, sillä toukokuussa sattuneen vuodon suuruutta voidaan arvioida vasta jälkikäteen.
 Yhtiön arvion mukaan alueelta pääsi ulos noin 110 kuutiometriä jätevettä.
 – Näiden tietojen valossa ei voida puhua isosta vuodosta. On valitettavaa, että häiriöilmoitus on jäänyt tekemättä. Kyseessä ei ole ollut suuri häiriötilanne, sanoo Kainuun ELY-keskuksen johtava ympäristöasiantuntija  Joni Kivipelto .
 Sotkamo Silver ilmoitti asiasta kesäkuussa ELY-keskukselle.
 Kyseessä on kuitenkin ympäristöluparikkomus, koska ELY ei ole saanut ylimääräisiä näytteitä vahingon satuttua.
 – Näytteitä on ryhdytty tarkkailemaan vasta kuukauden myöhässä, Kivipelto kertoo.
 ELY-keskus on antanut Sotkamo Silverille huomautuksen asiasta. Sillä pyritään siihen, että yritys laittaa itse asian lain mukaiseen asentoon.
 "Kävi kömmähdys"
 Sotkamo Silverin toimitusjohtaja  Erkki Kurosen  mukaan kaivoksella ryhdyttiin vuodon havaitseminen aikana hankkimaan tarvikkeita, laitteita ja resursseja, joilla putki saatiin korjattua. Lisäksi pidettiin huolta vesien ohjailusta käsittelyjärjestelmään.
 – Kävi kömmähdys ja ilmoitusta ei tehty, koska vuoto tapahtui rikastamon nurkalla.
 Pieneen Tipasjärveen johtavasta ojasta kesäkuun lopulla otetuissa näytteissä löytyi kohonneita arvoja ainakin ammoniumtypen osalta.
 – Typpi, sulfaatti-, sinkki-, nikkeli- ja kadmiumarvot ovat olleet koholla, mutta minulla ei ole tarkkoja tietoja niistä määristä, Kuronen sanoo.
 Yhteydenpitoa tiivistetään
 ELY-keskus haluaa tiivistää tietojen vaihtoa Sotkamo Silverin kanssa kuukausittaiseksi, ettei vastaavia tietämättömyydestä johtuvia vahinkoja sattuisi.
 – Yhtiö on meidän suuntaan korostanut, että he ovat ottaneet tästä opikseen ja pitävät jatkossa matalaa kynnystä ilmoituksen tekemiseen, Joni Kivipelto kertoo.
 Erkki Kuronen myöntää yhteydenpidon tarpeellisuuden.
 – Olemme paremmin perillä, siitä mitä viranomainen meiltä odottaa ja he tietävät, mitä meillä menossa.
 Sotkamo Silver vaihtoi toimitusjohtajaa neljä päivää vuodon jälkeen.
 Konsernijohtaja  Timo Lindborg  korostaa, ettei vaihdoksella ole yhteyttä sattuneeseen vuotoon. Vaihto perustui sovittuun järjestelyyn, jossa  Arto Suokas  hoiti laitoksen käynnistysvaiheen ja Erkki Kuronen otti ohjat, kun alkoi varsinainen tuotantovaihe.
 Lue myös:
 Sotkamo Silver jätti kertomatta jätevesien virtaamisesta ympäristöön – viranomainen pidettiin pimennossa

Viranomaisen mukaan Sotkamo Silverin vuoto ei ollut iso, vaan pahinta oli siitä vaikeneminen


Summary: Pakistan aikoo viedä asian YK:n turvallisuusneuvoston käsiteltäväksi.

Pakistan ilmoitti keskiviikkona vähentävänsä diplomaattista kanssakäymistä Intian kanssa viime päivien Kashmiriin liittyvien tapahtumien takia.
 Pakistan esimerkiksi karkottaa Intian Pakistanin-suurlähettilään.
 Intia poisti maanantaina  erityisalueen aseman  hallitsemaltaan Kashmirin osalta.
 Pakistan kertoi vievänsä asian YK:n turvallisuusneuvoston käsiteltäväksi. Lisäksi Pakistan aikoo keskeyttää maiden välisen kaupan. Kaupan määrä vuosittain on ollut noin kaksi miljardia dollaria.
 Pakistanin pääministeri on määrännyt maan asevoimat valmiustilaan.
 Pakistanin armeijan  kenraali ilmoitti  tiistaina, että maan asevoimat tukevat kiistellyn Kashmirin alueen ihmisiä järkähtämättä.
 Intian ilmoitus tarkoitti sitä, että maa poisti asetuksen, joka on estänyt maanomistuksen muilta kuin muslimienemmistöisen Kashmirin asukkailta.
 Yle Uutisgrafiikka
 Myös Kiina, joka hallitsee osaa Kashmirista, on arvostellut Intian päätöstä. Muutos on suurin, joka alueella on tehty vuosikymmeniin.
 Kashmir on ollut Pakistanin ja Intian kiistakapulana aina maiden itsenäistymisestä asti vuonna 1947.
 Puhelin- ja internetyhteydet Kashmiriin ovat olleet  useita päiviä  tiettävästi poikki ja aluejohtajia on määrätty kotiarestiin.
 Britannia ilmoitti keskiviikkona olevansa huolissaan Kashmirin tilanteesta. Britannian ulkoministeri  Dominic Raab  kertoi keskustelleensa tilanteesta Intian ulkoministerin  Subrahmanyam Jaishankarin  kanssa.
 – Ilmaisimme huolen tilanteesta ja toivomme rauhallisuutta. Hän kertoi Intian näkokannan asiaan, kertoi Raab.
 Kansannousu tai sota?
 Kashmirin kysymys on se, joka on suurimman osan Pakistanin ja Intian välisistä sodista saanut aikaan, sanoo Helsingin yliopiston alueeseen perehtynyt tutkija  Mikko Viitamäki  Ylelle keskiviikkona. Hänen mukaansa tilanne voi äärimmillään johtaa sotaan.
 –Todennäköisempi on ehkä sitten pitkittynyt matalan tason kansannousu Kashmirissa, arvioi Viitamäki.
 Hänen mukaansa tämäkaltaisessa tilanteessa vastarintaliikkeet ja terrori-iskut saattavat lisääntyä.
 – Terrori-isku, josta Intia syyttää Pakistania, voi kärjistää lisää maiden suhteita.
 Alueella on muhinut Intian keskushallituksen ja eri kapinallisryhmien välinen konflikti jo vuosikymmeniä. Intia syyttää Pakistania taistelijoiden tukemisesta.
 Viime keväänä alueella  oli yhteenotto maiden välillä. Tuolloin Intia hyökkäsi hävittäjillä Pakistanin puolelle ja Pakistan teki vastahyökkäyksen.
 Päivitetty 18.18: Intian Pakistanin-suurlähettiläs karkotetaan Pakistanista.
 Lue lisää:
 Mitä Kashmirissa tapahtuu ja miksi? Neljä kysymystä ydinasevaltioiden välisen kiistan uudesta käänteestä
 Intia poisti Kashmirin erityisalueen aseman ja lähetti sinne kymmeniätuhansia sotilaita
 Intia kehotti turisteja lähtemään Kashmirin alueelta – ihmisten kerrotaan rynnineen lentokentälle paniikissa

Pakistan vähentää diplomaattisuhteita Intian kanssa Kashmirin tilanteen takia – Intian suurlähettiläs karkotetaan


Summary: Edes Poliisihallituksella ei ole tarkkoja tietoja tapausten määristä.

Putkakuolemien ennaltaehkäisyyn pitäisi panostaa, katsoo eduskunnan oikeusasiamies  Petri Jääskeläinen . Putkakuolematapauksia on 2000-luvulla ollut noin 6-27 vuodessa. Oikeusasiamiehen selvityksessä ilmeni, että edes Poliisihallituksella ei ole tarkkoja tietoja tapausten määristä.
 Oikeusasiamiehen mukaan putkakuolemien tutkinnassa kertynyt aineisto tulisi kerätä kattavasti ja analysoida. Tiedosta olisi hyötyä putkakuolemien ehkäisyssä sekä poliisien ja vartijoiden koulutuksessa.
 Poliisihallitus kertoo tiedotteessaan, että se perehtyy oikeusasiamiehen ratkaisuun ja ryhtyy tarvittaviin toimiin. Putkakuolemien ehkäisyä pidetään Poliisihallituksessakin tärkeänä, kerrotaan tiedotteessa.
 Laki päihtyneiden käsittelystä on peräisin 1970-luvulta. Oikeusasiamiehen mukaan lakia pitäisi arvioida uudelleen. Poliisin roolia päihtyneiden säilöönotossa on arvosteltu aiemminkin. Oikeusasiamies huomauttaa, että Suomessa on isojakin kaupunkeja, joissa ei ole selviämisasemia.
 – Poliisi on jo usean vuoden ajan pyrkinyt edistämään selviämispalvelujen järjestämistä niiden tarpeessa oleville päihtyneille henkilöille, kertoo poliisiylitarkastaja  Mika Heinilä  tiedotteessa.
 Laeissa parannettavaa
 Oikeusasiamies kehotti Poliisihallitusta kiinnittämään huomiota myös vankikuljetuksissa tapahtuvien putkakuolemien sekä vapautensa menettäneiden itsemurhien ehkäisemiseen.
 Vuoden 2014 alussa tuli voimaan laki, jonka mukaan kaikista putkakuolemista on ilmoitettava syyttäjälle. Syyttäjän rooli on oikeusasiamiehen mukaan kuitenkin epäselvä. Myös esitutkintalaissa, kuolemansyyn selvittämistä koskevassa laissa sekä laissa poliisin säilyttämien henkilöiden käsittelystä on oikeusasiamiehen mukaan parannettavaa.
 Oikeusasiamies on pyytänyt Poliisihallitusta, sisäministeriötä, oikeusministeriötä, sosiaali- ja terveysministeriötä sekä Valtakunnansyyttäjänvirastoa ilmoittamaan toimenpiteistään vuoden loppuun mennessä.

Oikeusasiamies: Liian moni kuolee putkaan


Summary: Trump vierailee tänään joukkoampumisten tapahtumapaikoilla Daytonissa ja El Pasossa.

Yhdysvaltain presidentti  Donald Trump  kiistää, että hänen retoriikkansa olisi lisännyt kansan jakautumista tai vihaa.
 Trumpilta kysyttiin asiasta, kun hän oli lähdössä viikonlopun joukkoampumisten tapahtumapaikoille Daytoniin ja El Pasoon.
 Arvostelijoiden mielestä Trumpin ajoittain kova sanankäyttö on saattanut vaikuttaa joukkosurmien tekijöihin.
 Trump kiisti väitteet ja sanoi, että niiden esittäjät ovat usein demokraattien presidenttiehdokkaiksi pyrkiviä, joiden kannatus on alhaalla.
 – Ymmärtääkseni Daytonin ampuja tuki  Bernie Sandersia , Antifaa ja  Elizabeth Warrenia , hänellä ei ollut mitään tekemistä presidentti Trumpin kanssa, Trump totesi.
 31 ihmistä surmattiin joukkoampumisissa El Pasossa ja Daytonissa viikonloppuna. Ampumisten jälkeen keskustelu Yhdysvaltain aselainsäädännöstä on kiihtynyt.
 Trump sanoi haluavansa lisätä aseiden ostajilta vaadittavia taustaselvityksiä. Hänen mukaansa on tärkeää, etteivät mielenterveysongelmista kärsivät saa aseita käsiinsä.
 Trump tapaa Daytonissa ja El Pasossa ampumisten uhreja ja viranomaisia. Matkalle lähtiessään Trump kiitteli poliisien ja muiden viranomaisten toimintaa Daytonissa ja El Pasossa.
 Latinoenemmistöisen El Pason asukkaat ovat kehottaneet Trumpia pysymään pois kaupungistaan. Asukkaat ovat raivoissaan Trumpin aiemmin esittämistä maahanmuuttajavastaisista kommenteista.

Trumpin mukaan hänen retoriikkansa ei ole lisännyt vihaa: "Arvostelijani ovat poliitikkoja, jotka yrittävät kerätä pisteitä"


Summary: Pääministeri Antti Rinne (sd.) väläytti keskiviikkona pelimonopolin tarkastelua. Yhtiö on joutunut myrskynsilmään mainontansa takia.

Kasinot, uhkapelit ja rahapeli- ja vedonlyöntipalvelut

Veikkauksen hallintoneuvoston varapuheenjohtaja, kansanedustaja  Mika Niikko  (ps. ) tyrmää ajatuksen Veikkauksen pelimonopolista luopumisesta.
 Pääministeri  Antti Rinne  (sd.) oli tyytymätön Veikkauksen pelaamaan yllyttävään mainontaa ja  väläytti keskiviikkona pelimonopolin tarkastelua.
 Esimerkiksi Ruotsi siirtyi vuoden alussa yksinoikeudesta lisenssijärjestelmään sen jälkeen, kun ulkomaiset pelifirmat olivat  murtaneet rahapelimonopolin.
 – Luopuminen olisi suuri virhe. Pelien tuotto on vähentynyt voimakkaasti maissa, joissa näin on tehty. Kaikki Veikkauksen kautta saatava rahahan tulee takaisin yhteiskuntaan niille, jotka tarvitsevat apua eniten, Niikko perustelee.
 Niikon mukaan Veikkauksen pelimonopolin alasajaminen ja pelitoimintojen ulkoistaminen vain kasvattaisi peliriippuvuutta ja muita haittoja.
 Sen sijaan Niikko haluaa suitsia ulkomaisten peliyhtiöiden aggressiivista toimintaa Suomessa. Hän toivoo nykyiseltä hallitukselta esitystä, jolla näiden yhtiöiden toiminta voitaisiin estää Suomessa.
 – Kansainvälisessä rahapelitoiminassa ei ole minkäänlaisia vastuullisuutta, kuten Veikkauksen nettikasinotoiminnassa on.
 – Näiden yhtiöiden blokkaaminen vaatisi lainsäädäntöä. Odottaisin uuden pääministerin tarttuvan tehtävään, kun hän on ollut huolissaan pelihaittojen kasvusta, Niikko sanoo.
 Kansanedustaja Mika Niikko (ps.) sanoo, että Veikkauksen rahapelimonopolista luopuminen vain lisäisi pelihaittoja. Jarno Kuusinen / AOP
 Vartiainen: Vastuu mainoksista päättäjillä
 Kansanedustaja  Juhana Vartiainen  (kok.) on aiemmin arvostellut  Veikkauksen ympärille muodostuneita ”hyvä veli -verkostoja”.  Tällä hän on viitannut siihen, että yhtiön, järjestökentän ja poliittisten päättäjien välillä vallitsee yhteys.
 Poliitikot päättävät Veikkauksen toiminnasta ja Veikkaus lahjoittaa voittovaroja useille järjestöille, joissa poliitikot toimivat aktiivisesti. Vartiainen ei kuitenkaan purkaisi monopoliasemaa, ennen kuin asiaa on selvitetty.
 – On hyvä, että monopoliasemaa ei pidetä itsestäänselvänä. En osaa sanoa, pitäisikö monopoliasema purkaa, mutta siinä on epäterveitä piirteitä, hän sanoo.
 Vartiaisen mukaan Suomen pitäisi tutustua pohjoismaisiin esimerkkeihin, joissa on lisenssijärjestelmä. Yhtiöt maksavat julkiselle taholle siitä, että ne saavat harjoittaa liiketoimintaa maassa.
 Vartiaisella on selvä käsitys siitä, kenellä on vastuu mainoksista, joita on arvosteltu viime aikoina paljon.
 – Mainoksista on turha syyttää Veikkausta, koska yhtiön päämies eli julkinen valta antaa selvästi epäselviä ohjeita. Veikkauksen pitäisi toisaalta rajoittaa peliongelmia, mutta samalla päättäjät toivovat ahneesti omille tahoilleen yhtiössä syntyviä rahatuloja.
 Vartiaisen mukaan epäselvä tehtävänanto johtaa siihen, ettei Veikkaus voi toimia parhaalla mahdollisella tavalla yhteiskunnan eduksi. Vastuu asiasta on poliitikoilla.
 Kansanedustaja Juhana Vartiainen (kok.) pitää päättäjiä vastuullisena Veikkauksen mainoksista. Jarno Kuusinen / AOP
 Peliautomaatit pois kaupoista Ruotsin tyyliin?
 Mika Niikko pitää valitettavana Veikkauksen markkinoinnissa tapahtuneita ylilyöntejä, mutta onneksi yhtiön johto reagoi välittömästi asiaan. Niikon mukaan osa Veikkauksen mainonnasta ostetaan ulkopuolisilta tekijöiltä.
 – Sieltä on päässyt läpi mainoksia, joita ei ole harkittu loppuun asti. Tämähän on ollut virhe ja tosi mautonta. On hyvä, että käytännöt tarkastetaan, ettei huteja pääse enää syntymään, Niikko sanoo.
 Veikkaus kertoi laittavansa puolet mainonnasta tauolle syyskuun loppuun asti, sen jälkeen kun yhtiön Toto- ja Keno-mainonnasta nousi elokuussa kohu. Päätös ei koske Loton, Eurojackpotin ja Vikingloton pottimarkkinointia sekä brändi- ja vastuullisuusmarkkinointia. Mainontaa ajetaan alas jo tämän viikon aikana.
 Rahapelejä valvova  Poliisihallitus on joutunut  puuttumaan useamman kerran Veikkauksen mainontaan. Hallintoneuvoston tehtävä on valvoa, että Veikkaus harjoittaa rahapelitoimintaa vastuullisesti.
 Niikko kertoo, että pelihaittojen vähentämisestä on keskusteltu hallintoneuvostossa useasti, joten Veikkauksen johto on tietoinen siitä, että tämä on kaikkien puolueiden yksimielinen tahtotila.
 Niikko mainitsee peliriippuvuutta vähentävistä keinoista rahapeliautomaatteihin vuonna 2022 tulevan pakollisen tunnistautumisen, mutta muitakin keinoja mietitään.
 Hän ennakoi, että peliautomaattien tuotto tulee laskemaan voimakkaasti toimen ansioista, ja samalla myös pelihaitat vähenevät.
 – Ruotsissa peliautomaatit ovat kiellettyjä julkisissa tiloissa, kuten kaupoissa. Ehkä tämä on asia, johon palataan sen jälkeen, kun on nähty miten tämä tunnistautuminen vaikuttaa, Niikko sanoo.
 Lue lisää:
 Veikkauksen lakkautetun eettisen neuvoston entinen jäsen pitää kohumainoksia mauttomina – "Ajattelin, että ohhoh, onko tämä vitsi"
 Pääministeri Antti Rinne keskustan ja vihreiden nokittelusta ympäristöpolitiikassa: "Asiat pitää vain klaarata porukalla kuntoon"
 Omistajaohjausministeri Paatero: Mainosmokat vakavia sekä peliriippuvaisille että Veikkauksen monopoliasemalle
 Veikkaus laittaa osan mainonnastaan tauolle –  Toimitusjohtaja: "Olemme tehneet virheitä"

Oppositio Veikkauksen monopolista: Kokoomuksen Vartiainen soimii "epäterveitä piirteitä", perussuomalaiset puolustaa erityisasemaa


Summary: Haminan kaupungin päättäjien luotto satametriseen lipputankoon ei horju.

Monissa vaikeuksissa ryvettynyt satametrinen lipputanko on seissyt paikallaan Sibeliuskadun kentällä Haminassa  pian vuoden päivät . Tangon nupissa Suomen suurlippu liehuu edelleen väliaikaisella luvalla.
 – Hanke ollaan viemässä suunnitelman mukaisesti loppuun saakka. Tangon teräksen laatuun liittyvä selvitystyö on parhaillaan kesken, kertoo Haminan kaupunginjohtaja  Hannu Muhonen .
 Hintaa lipputankohankkeelle on tässä vaiheessa tullut yli 700 000 euroa. Tämän lisäksi erinäisistä korjaustöistä on tangon toimittaneelle ADS Finland Oy:lle koitunut kymmenien tuhansien eurojen kuluja, joiden maksajasta ei ole vielä tietoa.
 – Meidän puoleltamme tämä on ollut äärimmäisen kallista puuhaa. Nähtäväksi jää, osallistuuko Haminan kaupunki kulujen korvaamiseen. Niistä sovitaan tangon luovuttamisen yhteydessä, toimitusjohtaja  Kari Hyrkäs  toteaa.
 Haminan kaupunginjohtaja Hannu Muhonen toivoo, että tanko voisi saada virallisen käyttöluvan jo tänä syksynä.  Tiina Karppi / Yle
 Haminan kaupunginjohtaja Hannu Muhonen uskoo, ettei tankoon tarvitse investoida enää paljoa rahaa.
 – Itse tanko ja perustukset ovat olleet suurin satsaus.
 Samaa mieltä on myös Haminan kaupunginhallituksen puheenjohtaja  Titta Erkkilä .
 – Mahdollisesta lisäroituksesta hankkeeseen ei olla keskusteltu, mutta emme mekään ylettömästi ole valmiita maksamaan. Vaikka tankohankkeeseen käytetty summa kuulostaa suurelta, itse näen, että sillä summalla on saatu paljon medianäkyvyyttä, ja mainonta sinänsä maksaa aina.
 Erkkilä vakuuttaa myös, että kaupunginhallituksella riittää pinnaa seurata hankkeen etenemistä – ainakin vielä kuukauden verran.
 – Ei tässä kärsivällisyys vielä ole mennyt, mutta kyllä minusta elokuu on tietynlainen mittari, sillä se on vielä poikkeuslupa-aikaa tangon käytölle. Arvioimme miten etenemme, kun saamme takaisin mittaustulokset tangon materiaalista.
 Ajallista takarajaa kaupunginhallitus ei ole hankkeelle asettanut.
 – Toki toivon, että valmista tulisi mahdollisimman pikaisesti. On kuitenkin tärkeää ettei mennä mututuntumalla, vaan että meillä on todellista faktatietoa tangon tilanteesta, jotta voimme hyvillä mielin jatkaa eteenpäin, Erkkilä sanoo.
 Suurtanko tehtiin Pietarissa. Nyt sen materiaalin lujuutta testataan.  Tiina Karppi / Yle
 "Purku epärealistista"
 Haminan satametrisen lipputangon tarina on ollut vaiherikas. Se on venynyt muun muassa  kustannusten paisumisen  ja  lujuuslaskelmien puutteellisuuden  vuoksi.
 – Suurin vastoinkäymisemme on johtunut siitä, että tanko on tehty Pietarissa, jossa on eri standardit lipputangoille kuin EU:ssa. Ongelmanamme on ollut saada nämä standardit täsmäämään, kaupunginjohtaja Hannu Muhonen sanoo.
 Itse tangon turvallisuudesta sen toimittaneella ADS Finland Oy:lla ei ole epäilystä.
 – Tanko on luja, enkä näe mitään syytä miksi se jouduttaisiin esimerkiksi purkamaan.
 Samaa mieltä on myös kaupunginjohtaja Hannu Muhonen. Haminan päättäjillä riittää yhä uskoa satametrisen lipputangon tulevaisuuteen.
 – Varasuunnitelmaa tällaisen tilanteen varalle ei ole, sillä minusta purku on epärealistista. Kukaan ei sinänsä ole kyseenalaistanut tangon turvallisuutta, vaan kyse on ennemminkin sen todistamisesta.
 Haminan kaupunginhallituksen puheenjohtaja Titta Erkkilän mukaan lippuhankkeen saama mediahuomio on ollut hyvää mainosta Haminalle.  Tiina Karppi / Yle
 Ei uutta juhlaseremoniaa
 Koripallokentän kokoinen Suomen lippu saatiin nostettua suursalkoon  ensimmäistä kertaa huhtikuun alussa . Siitä lähtien se on nostettu ja laskettu useaan otteeseen erinäisistä syistä.
 Esimerkiksi juhannuspäivänä lippu laskettiin tangosta ukkosmyrskyn takia. Silloin lipussa havaittiin reikä ja epäiltiin, että myrskytuulet olivat tehneet lippuun reiän. Kävi kuitenkin ilmi, että lippu olikin repeytynyt tankoa vasten.
 Heinäkuun puolessa välissä puolestaan jumittui lipputangon mekanismi, jolla lippu pääsee pyörimään vapaasti. Tämän takia suurlippu laskettiin jälleen alas vian korjaamisen ajaksi. Nyt lippu liehuu salossa jälleen.
 Alun perin lippu oli tarkoitus vetää ensimmäistä kertaa salkoon juhlamenoin jo viime vuoden toukokuussa, ja sen peruunnuttua juhlallisuuksien saattelemana joulukuun alussa. Silloinkaan lippua  ei kuitenkaan saatu salkoon turvallisuussyistä .
 – En usko että juhlaseremoniaa enää järjestetään, kun tanko saa virallisen käyttöluvan. Juhlallisuudet liittyivät Suomen lipun satavuotispäivään ja itsenäisyyspäivään. Nyt on tärkeintä saada lupa ja sitten jatkaa eteenpäin, kaupunginjohtaja Hannu Muhonen toteaa.
 Koripallokentän kokoinen Suomen lippu näkyy kauas. Tiina Karppi / Yle
 Huoltotöitä jäljellä
 Lipputangon vaikeudet saattavat pian olla takana päin, jos lupaviranomainen toteaa sen vastaavan vaatimuksia. Tangolle voidaan myöntää virallinen käyttölupa vielä lähikuukausien aikana.
 – Asiaa käsitellään todennäköisesti loppusyksystä, minkä jälkeen pääsemme siihen tavoitteeseen joka meillä on koko ajan ollutkin, eli lippu voi liehua ympärivuorokautisesti tangossa, Haminan kaupunginjohtaja Hannu Muhonen sanoo.
 Tulevien viikkojen aikana lipputankoa on tarkoitus vielä korjata.
 – Sille tehdään niin sanottu täydellinen huolto, jossa vaihdetaan tuulimittarin kaapeli sekä uusitaan lentoestevalot. Lisäksi katsomme, jos runko tarvitsee jotakin korjaamista, kertoo tangon toimittaneen ADS Finland Oy:n toimitusjohtaja Kari Hyrkäs.
 Suursalko lippuineen on Haminan Lippumaailman vetonaula. Tiina Karppi / Yle
 Aikaa korjauksiin kuluu arviolta yhdestä kahteen viikkoa. Vaikeuksista huolimatta Haminassa hankkeeseen on  haluttu suhtautua positiivisesti .
 – Tapaan paljon puheenjohtajakollegoita eri puolilta Suomea ja moni heistä suurinpiirtein onnittelee, että tämä on huippuhanke! He toivovat että heillä olisi ollut samanlainen idea, josta olisi saanut yhtä paljon julkisuutta, hymyilee kaupunginhallituksen puheenjohtaja Titta Erkkilä.
 Palautetta paikallisilta on tullut puolesta ja vastaan. Hannu Muhonen on kuitenkin sitä mieltä, että hanke on ollut tekemisen arvoinen.
 – Olemme kohdanneet haasteita ja kritiikkiä, mutta nyt lippu on siellä missä sen pitääkin olla. Enkä ole kuullut kenenkään sanovan, etteikö se näyttäisi hyvältä.

Lipputankofarssi tuli kalliiksi Haminassa – lopullisen laskun maksajasta ei tietoa


Summary: Reetta Meriläinen toivoisi Veikkaukseen uutta itsesääntelyelintä ja ehdottaa eettistä lautakuntaa.

Peliyhtiö Veikkauksen lakkautetun eettisen neuvoston entinen jäsen  Reetta Meriläinen  pitää Veikkauksen kohumainoksia mauttomina, epäonnistuneina ja eettisesti hyvin arveluttavina.
 Hän kertoo hämmentyneensä nähtyään Keno-mainoksen, jossa rahapelin vihjattiin kuuluvan monien ihmisten päivärutiineihin.
 – Ajattelin, että ohhoh, onko tämä vitsi. Mutta ei se vitsi ollutkaan, vaan ihan oikea mainos, Meriläinen sanoo.
 Veikkaus kertoi tiistaina  laittavansa noin puolet mainonnastaan tauolle syyskuun loppuun saakka. Toimitusjohtaja  Olli Sarekoski  perusteli ratkaisua sillä, että osa vedonlyöntiyhtiön mainonnasta on ollut epäonnistunutta. Mainoksia on pidetty vastuuttomina.
 Veikkauksen lakkautettu neuvosto toi erilaista näkökulmaa
 Eettinen neuvosto oli Veikkauksen hallituksen asettama neuvoa-antava asiantuntijaelin, jonka tarkoituksena oli tuoda ulkopuolista näkemystä yhtiön hallituksen ja operatiivisen johdon käyttöön rahapelitoiminnasta, erityisesti pelien ja niiden markkinoinnin etiikkaan ja pelihaittoihin liittyvissä kysymyksissä.
 Meriläinen arvioi, että Veikkauksen epäonnistuneet mainokset olisi tuotu ainakin jälkikäteen eettisen neuvoston käsiteltäväksi. Hänen mukaansa eettisen neuvoston tehtäviin kuului muun muassa arvioida, mikä on viisasta ja sopivaa mainontaa ja mikä ei.
 Nykyisin eläkkeellä oleva Meriläinen työskenteli muun muassa Helsingin Sanomien päätoimittajana. Hän istui Veikkauksen eettisessä neuvostossa vuosina 2015–2016. Neuvosto lakkautettiin vuoden 2017 alussa, kun Veikkaus, Raha-automaattiyhdistys ja Fintoto yhdistyivät.
 Neuvosto ei tehnyt etukäteisvalvontaa tai ottanut kantaa yksittäisiin sisältöihin poikkeustapauksia lukuunottamatta.
 Meriläisen mielestä kiistanalaisessa monopoliasemassa olevalle Veikkaukselle itsesääntely olisi erittäin tärkeää, jotta mainonnan ylilyöntejä ja niistä johtuvia kohuja ei pääsisi syntymään.
 Hän katsoo, että Veikkauksen organisaatiossa pitäisi olla eettinen lautakunta, joka arvioisi mainonnan eettisyyttä.
 Meriläinen ei muista yhtään tapausta, jossa Veikkauksen mainos tai mainoskampanja olisi vedetty pois levityksestä hänen ollessaan eettisen neuvoston jäsen.
 Reetta Meriläinen on nykyään eläkkeellä. Petteri Paalasmaa  / AOP
 Voisiko neuvosto tehdä paluun?
 Veikkauksen liiketoimintajohtaja  Nora Vähävirran  mukaan eettisen neuvoston perustamista harkittiin myös Veikkauksen, Raha-automaattiyhdistyksen ja Fintoton yhdistymisen yhteydessä.
 Lopulta päädyttiin toimimaan toisin. Yhtiön hallitukselle ja hallintoneuvostolle annettiin aiempaa enemmän vastuuta.
 – Meillä on tarkoitus tehdä Veikkauksen sisällä nyt selvityksiä, ja voi hyvin olla, että päädymme hallituksessa eettisen neuvoston uudelleenperustamiseen, Vähävirta sanoo.
 Vähävirta muistuttaa, että tälläkin hetkellä Veikkauksen mainontaa valvovat Poliisihallitus ja Mainonnan eettinen neuvosto. Mainonnan eettisyyden valvojia on siis riittänyt siitä huolimatta, ettei neuvostoa enää ole.
 Hän ei myöskään usko, että kohumainokset olisivat jääneet julkaisematta, vaikka neuvosto edelleen pystyssä olisikin. Tämä siksi, ettei etukäteisvalvontaa ollut.
 Mainokset olisivat kuitenkin jälkikäteen päätyneet neuvoston tarkasteltaviksi.
 – On tapahtunut kaksi valitettavaa tapausta, joiden kohdalla olemme nostaneet kädet pystyyn ja myöntäneet, että olemme tehneet virheitä, Vähävirta sanoo.
 – Mutta teemme myös valtavasti markkinointia, joka ei ole ollut ongelmallista.
 Nyt Veikkaus aikoo tarkistaa omat markkinointiprosessinsa ja luoda mahdollisesti mainoksille lisää tarkistuspisteitä, jotta voitaisiin varmistaa, etteivät epäonnistuneet mainokset pääse läpi.
 On esitetty väitteitä, että mainonnasta tehdään joskus hyväksyttävyyden rajoja hipovaa, jotta saataisiin lisänäkyvyyttä ja ilmaista huomiota mainonnan kohteelle. Voisiko tästä olla kyse myös Veikkauksen ylilyöntien kohdalla?
 – Emme ole missään nimessä koskaan tarkoittaneet tehdä vastuullisuuden kustannuksella mitään tuollaista, Vähävirta sanoo.
 Lue aiheesta lisää :
 Veikkaus laittaa osan mainonnastaan tauolle – Toimitusjohtaja: "Olemme tehneet virheitä"
 Poliitikot eivät ole valmiita luopumaan Veikkauksen monopolista, vaikka yhtiön pelimainonta olikin "mautonta ja huonosti harkittua"
 Omistajaohjausministeri Paatero: Mainosmokat vakavia sekä peliriippuvaisille että Veikkauksen monopoliasemalle
 Pohjolan johtava vedonlyöntiyhtiö lopettaa e-urheilun tarjonnan alaikäisten veikkaajien takia – Veikkaus ei ole edes miettinyt luopumista

Veikkauksen lakkautetun eettisen neuvoston entinen jäsen pitää kohumainoksia mauttomina – "Ajattelin, että ohhoh, onko tämä vitsi"


Summary: Saimaalta avautuu lähivuosina yhteys Pietariin ja moniin Itämeren satamiin, kun uudet matkustaja-alukset saadaan liikenteeseen.

Risteilymatkustuksen suosion kasvu vauhdittaa suunnitelmia uusien matkustajalaivojen saamisesta Saimaalle. Laivamatkojen kysynnästä kertoo se, että esimerkiksi Lappeenrannan ja Viipurin väliä purjehtivan M/S Carelian heinäkuun lähdöistä valtaosa myytiin loppuun.
 Saimaan kanavassa liikennöivän M/S Carelian risteilyt Lappeenrannan ja Viipurin välillä myytiin käytännössä heinäkuussa loppuun. Kare Lehtonen/Yle
 Tällä hetkellä M/S Carelia on ainoa Saimaan kanavalla Suomenlahden ja Saimaan väliä säännöllisesti liikkuva matkustaja-alus, mutta uusia on tulossa viiden vuoden kuluessa.
 – Hotellimaisia matkustajalaivoja, jotka liikkuvat kanavan kautta ympäri Saimaata ja myös Venäjän puolelle, sanoo Saimaan vesiliikenteen kehittämisen hankejohtajana aloittanut  Antti Vehviläinen  Etelä-Karjalan liitosta.
 Saimaan alueelle suunnitellaan tällä hetkellä kolmea matkustaja-alusta, ja lisäksi venäläisvarustamo tutkii mahdollisuutta aloittaa risteilyt Pietarin ja Lappeenrannan välillä. Venäjän kautta Saimaalle olisi tulossa tuhansia risteilyturisteja.
 – Risteilyt ovat uusi mahdollisuus houkutella varakkaampia turisteja esimerkiksi Kiinasta tai Yhdysvalloista. Venäjällä tämä jo toimii hyvin, sillä Pietarin ja Moskovan välillä on paljon risteilyliikennettä, sanoo Vehviläinen.
 Saimaan vesiliikenteen kehittämisjohtajan Antti Vehviläisen mielestä uusien laivaristeilyjen myötä Saimaa voisi nousta Suomen kolmanneksi suosituimmaksi matkailualueeksi. Kare Lehtonen/Yle
 Tähän mennessä julkisuuteen on ehtinyt savonlinnalaisen  varustamon suunnitelma  noin 80 metriä pitkän risteilyaluksen tilaamisesta Saimaalle.
 Julkistusta vailla ovat vielä suunnitelmat hieman suuremmasta, noin 90 metriä pitkästä aluksesta, jolla liikennöitäisiin Saimaalta Pietariin ja Itämeren alueelle. Saimaan ollessa jäässä alus kuljettaisi matkustajia merialueella.
 Kokoero esimerkiksi Itämerellä liikennöiviin risteilyaluksiin olisi siis melkoinen. Helsingin ja Tukholman välillä kulkevat alukset ovat yli 200 metriä pitkiä ja kuljettavat lähes 3 000 matkustajaa. Saimaalla alusten enimmäispituus voi olla nykyisin 82,5 metriä, koska tätä pidemmät laivat eivät mahdu Saimaan kanavaan. Alukseen saadaan hyttipaikat 100 - 140 matkustajalle.
 Aalto-yliopiston Saimaalle suunnittelemassa loistoristeilijässä olisi oma helikopterikenttä, ulkoallas ja aurinkokansi.
 Risteilyturisteja suorilla lennoilla Keski-Euroopasta Lappeenrantaan
 Uudet alukset elvyttäisivät pitkien risteilymatkojen perinteen Saimaalla. Varustamojen suunnitelmat perustuvat siihen, että matkustajista osa tulisi suorilla lennoilla Keski-Euroopasta Lappeenrantaan.
 Lappeenrannasta alukset liikennöisivät Savonlinnaan, Kuopioon ja Joensuuhun asti. Saimaan kanavan kautta olisi yhteys Pietariin ja Ahvenanmaalle. Kansainvälisiä risteilyturisteja kuljetettaisiin Saimaalta Venäjälle.
 – Tällä hetkellä Pietarista liikutaan matkustaja-aluksilla Moskovaan ja viivytään hotellityyppilissä aluksilla. Mahdollista olisi matkustaa laivalla Laatokalle ja pienellä harppauksella Ääniselle, sanoo Antti Vehviläinen.
 Ympäristöystävällisiä laivoja
 Saimaan nykyiset matkustajalaivat ovat palvelleet vuosikymmeniä. Aasialaisia matkustajia on vaikea saada risteilyasiakkaiksi, sillä vaatimuksena ovat tasokkaammat palvelut.
 Uudet laivat on suunniteltu palvelemaan vaativampia premium-luokan matkustajia, jolloin alukseen mahtuu kerrallaan 80–100 matkustajaa.
 Alukset tulevat käyttämään polttoaineena nesteytettyä maakaasua tai nesteytettyä biokaasua. Tankkausta varten Lappeenrannan Mustolan satamaan on tulossa bunkrauspiste, jossa polttoainesäiliöiden täyttö tapahtuu. Sama LNG-asema palvelee myös alueen teollisuutta.
 Saimaan risteilyille on tänä kesänä tullut aiempaa enemmän matkailijoita Keski-Euroopasta nauttimaan järvimaisemasta. Kare Lehtonen/Yle
 Saimaasta Suomen kolmanneksi suosituin matkailualue
 Saimaan risteilyliikenteen kehittäminen on osa Etelä- ja Pohjois-Karjalan sekä Etelä- ja Pohjois-Savon yhteistä vesiliikenteen kehittämishanketta, jota vetää Liikenneviraston entinen pääjohtaja Antti Vehviläinen.
 – Tähän asti Saimaan matkailua on kehitetty sillä ajatuksella, että matkailijat katselevat Saimaata rannoilta käsin, mutta uudet tuotteet tähtäväät siihen, että liikutaan Saimaalla, sanoo Vehviläinen.
 Intialaisia matkailijoita lähdössä Saimaan risteilylle Jari Tanskanen / Yle
 Uusien risteilyjen myötä Saimaan alueella vuosittain vierailevien matkailijoiden määrä moninkertaistuu ilman, että majoituskapasiteettia tarvitsee lisätä uusia hotelleja ja kylpylöitä rakentamalla. Vastaavaa vesialuetta ei ole tarjolla missään muualla Suomessa.
 – Saimaa ei tule yltämään Lapin matkailijamääriin, mutta toiseksi suurimmaksi matkailualueeksi pyrimme pääkaupunkiseudun ulkopuolella.
 Laivojen tilaaminen odottaa päätöstä Saimaan kanavan sulkujen pidentämisestä
 Suuremman, noin 90-metrisen aluksen tilaaminen edellyttää Saimaan kanavan nykyisten sulkujen pidentämistä 11,5 metrillä. Samaa odottavat myös monet rahtiliikenteen varustamot, joiden on saatava lähivuosina uutta tonnistoa Saimaalle korvaamaan vanhentuvia aluksia.
 Nykyisen hallituksen ja eduskunnan odotetaan päättävän loppuvuodesta sulkujen uusimisesta niin, että rakentaminen voisi alkaa ensi vuoden lopulla.
 – Tämä on olennainen päätös matkailuhankkeiden ja rahtiliikenteen kehittämisessä. Vasta päätöksen jälkeen varustamot voivat lähteä tilaamaan uusia laivoja, muistuttaa hankejohtaja Antti Vehviläinen.
 Ensimmäiset 93 metriä  pitkät alukset voisivat tulla Saimaalle  vuonna 2022 tai 2023.
 Lue lisää:   Aalto-yliopiston opiskelijat suunnittelivat ainutlaatuisen loistoristeilijän – tällainen alus toisi luksusristeilyt Suomen sisävesille

Laivaristeilyjen suosio räjähti käsiin – Saimaalle tulossa kolme uutta luksusristeilijää